TIGA MAUT KERETA HILANG KAWALAN LANGGAR POKOK

SIBU: Tiga individu maut manakala seorang lagi cedera parah apabila kenderaan pacuan empat roda yang mereka naiki disyaki hilang kawalan sebelum melanggar pokok di Jalan Deshon, di sini hari ini.

Ketua Jabatan Bomba dan Penyelamat Zon Sibu Andy Allie berkata mereka yang meninggal dunia ialah dua lelaki, Tiong Meng Eng, 32, dan Bryan Lau Pick Sing, 27, serta seorang wanita yang belum dikenal pasti identitinya.

“Seorang mangsa yang cedera parah dikenali sebagai Camelia Lee Mei Kee, 23, yang berada dalam keadaan separuh sedar dan dihantar ke Hospital Sibu,” katanya ketika dihubungi.

Beliau berkata pihaknya menerima maklumat berkaitan kemalangan itu pada 11.34 pagi dan sebuah jentera bersama 11 anggota daripada Balai Bomba dan Penyelamat Sungai Merah digegaskan ke lokasi kejadian.

Katanya mayat diserahkan kepada pihak polis untuk tindakan selanjutnya. –AlHijrah Online


KORONAVIRUS: MARA PANTAU KEDUA-DUA PELAJAR TAJAANNYA DI CHINA

KUANTAN: Majlis Amanah Rakyat (MARA) telah menghubungi kedua-dua penuntut tajaannya di China bagi mengetahui status mereka berikutan penularan wabak novel koronavirus 2019 (2019-nCoV) di negara itu.

Menteri Pembangunan Luar Bandar Datuk Seri Rina Mohd Harun berkata mereka adalah penuntut tahun akhir jurusan bahasa di Beijing Foreign Studies University.

“Kita tidak mempunyai ramai penuntut di China kerana kita banyak menaja penuntut ke Korea dan Jepun… bagaimanapun, untuk dua penuntut di China itu, kami sentiasa berhubung bagi mendapatkan perkembangan terkini mereka.

“Setakat ini, kedua-dua mereka juga masih belum membuat permintaan untuk pulang atau mahu menangguhkan pengajian. Jika ada, kita sedia melihat permohonan itu berpandukan kepada dasar sedia ada,” katanya.

Rina berkata demikian pada sidang media selepas menghadiri Penyerahan Watikah Majlis Pengurusan Komuniti Kampung Persekutuan (MPKKP) Pahang di sini, hari ini, yang turut dihadiri Timbalan Menteri di Jabatan Perdana Menteri Fuziah Salleh.

Rina berkata jika pelajar terlibat memilih untuk pulang, mereka adalah tertakluk kepada prosedur yang ditetapkan Kementerian Kesihatan dan Agensi Pengurusan Bencana Negara (NADMA) termasuk perlu mematuhi syarat kuarantin setibanya di Malaysia.

Pada majlis itu, Rina menyampaikan watikah pelantikan kepada 276 daripada 542 anggota MPKKP di Pahang.

Selain itu, maklumat dan langkah pencegahan koronavirus dan influenza juga diterangkan secara menyeluruh di semua Maktab Rendah Sains MARA (MRSM) dan institusi pendidikan di bawah MARA.

Mengulas mengenai pelantikan MPKKP di Pahang, Rina berkata tindakan itu tidak bertindih dengan Jawatankuasa Kemajuan dan Kemakmuran Kampung (JKKK) yang ditubuhkan kerajaan negeri Pahang yang masih di bawah pemerintahan Barisan Nasional (BN).

“MPKKP ini adalah suara rasmi kerajaan Persekutuan di peringkat akar umbi supaya mereka lebih faham dengan tindakan yang dilakukan oleh kerajaan dan mereka ini juga akan menyampaikan permasalahan yang dihadapi untuk tindakan kita.

“Apabila MPKKP ini memainkan peranan dengan baik, rakyat yang mendapat manfaatnya kerana ada bantuan yang dibuat menerusi kerajaan Persekutuan yang lebih menyeluruh dan dibuat tanpa fahaman politik,” katanya.

Rina berkata mereka yang dilantik sebagai MPKKP perlu menjalani kursus induksi yang antara lain meliputi modul penerangan fungsi MPKKP serta cara mewujudkan profil kampung yang boleh digunakan untuk merancang kewangan kampung bagi meningkatkan taraf sosioekonomi penduduk.  — BERNAMA


SERANGAN DI GAZA: PM BAWA SUARA MALAYSIA PADA SIDANG KEMUNCAK ASEAN-GCC

RIYADH: Perdana Menteri Datuk Seri Anwar Ibrahim selamat tiba di Arab Saudi, malam tadi waktu Arab Saudi (awal pagi Khamis waktu Malaysia) bagi menghadiri Sidang Kemuncak Pertama ASEAN-Majlis Kerjasama Teluk (GCC).

Beliau tiba dengan pesawat khas yang mendarat di Lapangan Terbang Antarabangsa Raja Khalid, kira-kira 35 kilometer di utara Riyadh, pada kira-kira jam 8.15 malam waktu tempatan.

Ketibaan Anwar dan delegasi disambut oleh Menteri Luar Datuk Seri Dr Zambry Abd Kadir, Timbalan Ketua Setiausaha (Hubungan Dua Hala) Kementerian Luar Datuk Norman Muhamad dan Duta Besar Malaysia ke Arab Saudi Datuk Wan Zaidi Wan Abdullah.

Anwar akan menyertai pemimpin ASEAN dan negara teluk pada Sidang Kemuncak yang akan berlangsung hari ini (Jumaat) di Hotel Ritz-Carlton.

Perdana Menteri dijadual menyampaikan ucapan yang antara lain menyentuh serangan menggila Israel ke atas Gaza, Palestin yang masuk hari ke 14.

Sementara itu, antara pemimpin lain yang telah tiba di Riyadh termasuklah pemerintah Brunei Darussalam, Sultan Hassanal Bolkiah, Perdana Menteri Singapura Lee Hsien Loong dan Presiden Indonesia, Joko Widodo.

GCC adalah blok politik dan ekonomi yang dibentuk oleh Arab Saudi, Emiriah Arab Bersatu, Bahrain, Oman, Qatar dan Kuwait.

ASEAN dan GCC menjalin hubungan pada 1990 susulan hasrat negara-negara teluk itu mewujudkan hubungan rasmi dengan rantau Asia Tenggara.

Sidang kemuncak itu dijangka membincangkan usaha mencari jalan untuk menoktahkan penderitaan penduduk Gaza susulan tindakan ketenteraan terkini oleh rejim Zionis.

Dalam pada itu, Anwar dijadual mengadakan perbincangan dengan syarikat Aramco dan Dana Pelaburan Awam Arab Saudi sebelum bertemu rakyat Malaysia yang tinggal dan bekerja di Riyadh.

Perdana Menteri turut dijadual menghadap Perdana Menteri Arab Saudi Putera Mahkota Mohammed bin Salman pada Sabtu bagi membincangkan lebih lanjut isu Palestin dan hubungan dua hala.

Arab Saudi ialah rakan dagangan terbesar Malaysia dalam kalangan negara Asia Barat dengan nilai perdagangan dua hala berjumlah AS$10.26 bilion direkodkan pada 2022, peningkatan 159.2 peratus berbanding tahun 2021. –Alhijrah Online


13 MILITAN AL SHABAAB TERBUNUH DI SOMALIA

SOMALIA: Sekurang-kurangnya 13 militan al-Shabaab yang dikaitkan dengan Al-Qaeda, terbunuh dan beberapa lain cedera dalam operasi tentera menentang kumpulan itu di wilayah Shabelle semalam, kata seorang pegawai kerajaan.

Agensi berita Anadolu, pasukan khas Somalia yang dikenali sebagai Danab, melakukan operasi tentera berdekatan dengan bandar Leego, barat laut ibu kota Mogadishu, menurut radio tentera Somalia.

Komander kanan tentera di wilayah itu, Ismail Abdimalik Malin berkata, “pasukan khas Danab telah menjalankan operasi menentang kumpulan pengganas al-Shabaab dan membunuh 13 militan serta mencederakan beberapa yang lain”.

Tujuan kami adalah untuk menghapuskan kumpulan militan itu dan membunuh komandernya dan pada masa ini operasi itu berlaku dengan cepat dan dahsyat, katanya.

Operasi dijalankan beberapa hari selepas unit tentera khas itu dilatih di Turki dan pulang ke Somalia.

Komander Tentera Somalia, Jeneral Adawa Yusuf Rage berkata, “saya  berterima kasih kepada saudara kami di Turki atas bantuan mereka dalam melatih tentera khas ini yang akan membantu kita menentang al-Shabaab.” — Terjemahan AlHijrah Online


AB RAUF ANGKAT SUMPAH SEBAGAI KETUA MENTERI MELAKA KE-13

MELAKA: Ahli Dewan Undangan Negeri (ADUN) Tanjung Bidara Datuk Seri Ab Rauf Yusoh hari ini mengangkat sumpah sebagai Ketua Menteri Melaka yang ke-13.

Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Yang Amat Berhormat Ketua Menteri Melaka itu berlangsung di hadapan Yang Dipertua Negeri Melaka Tun Mohd Ali Rustam di Seri Negeri di sini, pada pukul 3.33 petang secara tertutup.

Hadir sama, bekas Ketua Menteri Melaka Datuk Seri Sulaiman Md Ali, barisan ADUN dan ahli Parlimen serta ketua-ketua jabatan.

Majlis angkat sumpah berkenaan diadakan selepas ADUN Lendu Datuk Seri Sulaiman Md Ali yang dilantik kali kedua sebagai Ketua Menteri Melaka pada 21 Nov 2021, melepaskan jawatannya.

Sulaiman sebelum itu dilantik sebagai Ketua Menteri buat kali pertama pada 9 Mac 2020.

Ab Rauf, 62, merupakan Pengerusi Badan Perhubungan UMNO Melaka sejak 2018 serta Ahli Majlis Tertinggi UMNO.

Pada Pilihan Raya Negeri (PRN) Melaka yang diadakan Nov 2021, Ab Rauf yang pertama kali bertanding, menang di kerusi Dewan Undangan Negeri (DUN) Tanjung Bidara selepas memperoleh 3,559 undi dalam saingan tiga penjuru.

Anak jati kelahiran Masjid Tanah itu menewaskan calon Perikatan Nasional (PN) Datuk Mas Ermieyati Samsudin yang memperoleh 3,195 undi dan calon Pakatan Harapan (PH) Zainal Hassan (489 undi).

Beliau kemudiannya dilantik sebagai Exco Kanan Pelaburan, Perindustrian, Pembangunan Usahawan dan Koperasi negeri di bawah pentadbiran Sulaiman.

PRN Melaka itu diadakan berikutan empat ADUN kerajaan negeri diketuai bekas Ketua Menteri Datuk Seri Idris Haron sebelum itu menarik sokongan terhadap Sulaiman.

Dalam pilihan raya itu, Barisan Nasional (BN) menang besar selepas memperoleh 21 kerusi berbanding Pakatan Harapan (PH) lima kerusi dan Perikatan Nasional (PN) dua kerusi.

Ab Rauf sebelum itu dilantik sebagai Speaker DUN Melaka pada 11 Mei 2020 ketika pertukaran kerajaan pada Mac 2020.

Sementara itu, pada Mesyuarat Perwakilan dan Pemilihan Jawatankuasa UMNO Bahagian pada 18 Mac lepas, Ab Rauf menang tanpa bertanding bagi jawatan Ketua UMNO Bahagian Masjid Tanah dan dilantik sebagai Pengerusi Badan Perhubungan UMNO Melaka oleh Presiden UMNO Datuk Seri Dr Ahmad Zahid Hamidi pada 22 Mac lepas.

Ab Rauf mendapat pendidikan awal di Sekolah Kebangsaan (SK) Jeram sebelum menyambung pendidikan di Institut Kemahiran MARA (IKM) di Kampung Pandan, Kuala Lumpur.

Beliau telah mendirikan rumahtangga bersama dengan Datin Seri Zuriyah Aziz.—AlHijrah Online


VIDEO LELAKI KENDONG IBU TAWAF DI MASJIDIL HARAM TULAR

KUALA LUMPUR: Tular sebuah video di media sosial memaparkan seorang lelaki menggendong ibunya di belakang badan semasa melaksanakan ibadah tawaf di Masjidil Haram, Makkah.

Video tersebut dirakam seorang warga Turkiye dan dimuat naik di akaun Twitter @suleymanragip semasa dia menunaikan ibadah umrah.

Difahamkan, lelaki yang menggendong ibunya dikenali sebagai Kemal Abi, jemaah yang berasal dari Uzbekistan.

“Saya melihat suasana yang menarik perhatian saya di Kaabah setelah beberapa hari saya berada di sini, dan saya menggunakan telefon saya untuk merakam detik tersebut.

“Alangkah cantiknya anakmu.

“Semoga Allah kurniakan kita sifat menghargai ibu bapa kita,” ciap pemilik akaun Twitter tersebut.

Video tersebut mengundang reaksi positif termasuk pujian kepada lelaki tersebut serta mendoakan kesihatan untuk dia dan ibunya.–AlHijrah Online


KERETA POLIS TERBALIK SEMASA ELAK ANJING

HULU SELANGOR: Dua anggota polis terselamat selepas kenderaan utiliti sukan (SUV) dinaiki mereka terbabas dan terbalik semasa mengelak seekor anjing, di Kilometer 7.3 Jalan Pintasan Rawang, dekat pusingan U menghala ke Serendah.

Ketua Polis Daerah Hulu Selangor Supt Ahmad Faizal Tahrim berkata, kejadian berlaku kira-kira jam 6.15 pagi itu melibatkan kenderaan peronda Polis Diraja Malaysia (PDRM) jenis SUV model Proton X70 dari Ibu Pejabat Polis Kontinjen (IPK) Perak.

Kedua-dua anggota polis berpangkat lans koperal dan sarjan, masing-masing berusia 27 dan 33 tahun bagaimanapun tidak mengalami sebarang kecederaan.

“Siasatan awal mendapati kemalangan dipercayai berlaku semasa mangsa menjalankan tugas dari Ipoh, Perak menghala ke Glenmarie, Shah Alam.

“Setiba di lokasi, pemandu SUV itu dikatakan mengelak seekor anjing menyebabkan kenderaannya terbabas dan terbalik,” katanya semalam.

Ujarnya kedua-dua anggota polis berjaya keluar sendiri dari SUV itu.—AlHijrah Online


INSTITUSI TAHFIZ DIBENAR BEROPERASI

KUALA LUMPUR: Institusi tahfiz berdaftar telah diberi kebenaran oleh kerajaan untuk kembali beroperasi.

Menteri Kanan (Keselamatan), Datuk Seri Ismail Sabri Yaakob bagaimanapun berkata, tarikh pembukaan semula institusi tahfiz adalah berdasarkan kepada tarikh sekolah dibuka.

“Hari ini Menteri Hal Ehwal Agama (Senator Datuk Dr Zulkifli Mohamad Al-Bakri) telah memohon sekolah tahfiz untuk dibuka.

“Mesyuarat khas bersetuju sekolah dan madrasah tahfiz beroperasi cuma tarikh berdasarkan sekolah dibuka,” katanya pada sidang media Perintah Kawalan Pergerakan Pemulihan (PKPP) di Putrajaya.

Ismail Sabri berkata beliau percaya Kementerian Pendidikan Malaysia (KPM) akan membuat pengumuman pembukaan semula sekolah untuk pelajar selain daripada pelajar tingkatan lima dan enam.

Sementara itu Ismail Sabri menegaskan hanya institusi tahfiz berdaftar sahaja yang dibenarkan untuk beroperasi dengan pematuhan Prosedur Operasi Standard (SOP) yang ditetapkan.

“Tahfiz yang ada asrama perlu ikut SOP asrama yang ditetapkan. Sekolah atau madrasah tahfiz tidak perlu membangunkan SOP sendiri hanya perlu merujuk garis panduan yang telah dikeluarkan oleh KPM.

“Bagi sekolah tahfiz yang tidak berdaftar kita benarkan mereka untuk beroperasi tetapi perlu membuat permohonan terlebih dahulu daripada pihak berkuasa agama negeri,” kata Ismail Sabri. – AlHijrah Online / Zaim Zamani


BOMBA SELANGOR BERJAYA GAGALKAN 32 CUBAAN BUNUH DIRI

SHAH ALAM: Jabatan Penyelamat dan Bomba Malaysia (JPBM) Selangor menerima sebanyak 38 panggilan berhubung kes cubaan bunuh diri sejak awal tahun ini hingga semalam, dan daripada jumlah itu pihak bomba berjaya menggagalkan 32 cubaan.

Pengarah JPBM Selangor Norazam Khamis berkata enam lagi kes menyaksikan individu yang terlibat tidak dapat diselamatkan, dan meninggal dunia di tempat kejadian.

Beliau berkata pihaknya memandang serius dengan kekerapan panggilan berkenaan cubaan bunuh diri yang boleh dikatakan agak tinggi, menjangkau hampir setiap minggu, dan kebanyakan mereka yang terlibat didapati menghadapi masalah berkaitan percintaan, mental dan kewangan.

“Ini kita tahu ketika proses memujuk dan menenangkan mereka… majoriti daripada mereka adalah warga tempatan yang berumur dalam lingkungan 20 hingga 30 tahun,” katanya pada pemberita di Majlis Jalinan Mesra Aidilfitri Jabatan Bomba dan Penyelamat Malaysia (JBPM) Negeri Selangor di sini hari ini.

Sementara itu mengulas pengumuman Jabatan Meteorologi mengenai Monsun Barat Daya yang dijangka melanda negara dari 5 Mei hingga September ini mengakibatkan taburan hujan dijangka rendah, Norazam berkata pihaknya sedang giat melakukan pemantauan di kawasan-kawasan titik panas pembakaran terbuka sekitar Selangor dalam menghadapi sebarang kemungkinan.

“Antara lokasi lebih kerap dilakukan pemantauan ialah kawasan di Hutan Simpan Kuala Langat Selatan, Kuala Langat; kawasan hutan di Bestari Jaya, Kuala Selangor dan kawasan pertanian Johan Setia di Klang,” katanya. —AlHijrah Online


KANAK-KANAK LAPAN TAHUN LEMAS DI PANTAI TAPING

CHUKAI: Seorang kanak-kanak lelaki berusia lapan tahun ditemukan lemas dipercayai selepas bermain di Pantai Taping, Kemasek, di sini petang tadi.

Ketua Polis Daerah Kemaman Supt Hanyan Ramlan berkata pihaknya menerima laporan orang awam pada 5.21 petang, yang memaklumkan mangsa Muhammad Ammar Azwan Azani telah dihanyutkan ombak ketika bermain bersama rakannya di kawasan pantai berkenaan.

“Anggota dari Balai Polis Ayer Jernih dikejarkan ke lokasi kejadian sebaik menerima laporan.

“Mayat mangsa bagaimanapun ditemukan orang awam kira-kira setengah jam selepas kejadian,” katanya ketika dihubungi.

Hanyan berkata mayat mangsa telah dihantar ke Hospital Kemaman untuk tindakan lanjut.

Dalam pada itu beliau turut mengingatkan ibu bapa supaya sentiasa mengawasi anak-anak daripada melakukan aktiviti air, kerana musim Monsun Timur Laut (MTL) sudah pun bermula.

Beliau berkata tinjauan pihaknya di kawasan pantai juga mendapati ombak semakin tinggi dan berbahaya kepada sebarang aktiviti rekreasi.

“Jabatan Meteorologi (MET Malaysia) telah mengeluarkan amaran bahawa MTL telah pun bermula.

“Jadi saya minta ibu bapa tolong pantau aktiviti anak-anak terutama pada musim cuti sekolah seperti sekarang kerana mereka lebih bebas dan ada banyak masa bermain di luar,” katanya.–AlHijrah Online


BERITA TULAR TENTANG JEMAAH HAJI: TABAYYUN SEBELUM SEBAR

KUALA LUMPUR: Tindakan individu yang menyebarkan berita tidak benar berhubung keadaan Jemaah di tanah suci hanya mencetuskan panik dan kebimbangan dalam kalangan masyarakat.

Ketika mengulas mengenai berita tular di media sosial yang mendakwa ramai Jemaah haji terkena batuk kokol, Menteri di jabatan perdana menteri hal ehwal agama, Datuk Dr. Mohd Na’im Mokhtar meminta masyarakat agar bersifat tabayyun sebelum menyebarkannya kepada orang lain.

“Individu masyarakat Islam khususnya di Malaysia, kita nak bawa kebaikan jadi janganlah kita menimbulkan huru hara, orang jadi takut, jadi panik, sedangkan benda itu tidak benar.” Katanya.

Beliau juga  telah  dimaklumkan oleh ketua rombongan haji Malaysia, Datuk Seri Syed Saleh Syed Abdul Rahman bahawa hanya 0.2% jemaah sahaja yang dimasukkan ke hospital dan jumlah itu sedikit dan tidak membimbangkan – Alhijrah Online


CUTI BERSALIN BERELAUN GURU KAFA SEKALI SEPANJANG TEMPOH LANTIKAN

PUTRAJAYA: Pemberian cuti bersalin berelaun bagi guru wanita Kelas Al-Quran dan Fardu Ain (KAFA) mula berkuat kuasa 1 Januari 2022.

Ketua Unit Komunikasi Korporat Jabatan Kemajuan Islam Malaysia (JAKIM) Zakaria Othman berkata, Peraturan KAFA Tahun 2022 telah ditambahbaik dengan memasukkan perkara 42.1 (a) (iv) berkenaan cuti bersalin berelaun selama 60 hari bagi guru KAFA yang bersalin dan diberi sekali sepanjang tempoh kontrak lantikan semasa yang sedang berkuatkuasa.

“JAKIM telah memaklumkan berkenaan perkara ini kepada semua agensi pelaksanaan KAFA di negeri-negeri melalui surat siaran bertarikh 9 Februari 2022 bersamaan 7 Rejab 1443H,” dalam kenyatannya, hari ini.

Sebelum ini guru KAFA yang bersalin layak diberikan cuti selama 60 hari namun mereka tidak dibayar elaun sepanjang tempoh bercuti. –AlHijrah Online


PEMASANGAN CCTV DIPERTIMBANG JADI SYARAT WAJIB PERBAHARUI LESEN TASKA

SEMATAN: Kementerian Pembangunan Wanita, Keluarga dan Masyarakat (KPWKM) sedang mempertimbangkan untuk menjadikan pemasangan sistem kamera litar tertutup (CCTV) sebagai syarat wajib dalam proses memperbaharui lesen premis taska berdaftar yang perlu dilakukan setiap lima tahun.

Menterinya, Datuk Seri Nancy Shukri berkata langkah penguatkuasaan itu perlu diambil bagi menangani kes penderaan kanak-kanak di premis taska meskipun kerajaan sebelum ini sudahpun mewajibkan pemasangan CCTV kepada pengusaha taska di bawah Akta Taman Asuhan Kanak-Kanak 1984 dan Peraturan-Peraturan Taman Asuhan Kanak-Kanak 2012.

“Bagaimanapun, ada juga di antara mereka (pengusaha taska) yang tidak memasangnya walaupun sudah diminta supaya patuhi syarat itu. Jadi kami sedang berbincang untuk ambil tindakan dengan tidak memperbaharui lesen taska yang tidak memasang CCTV,” katanya dalam sidang media selepas Majlis Penangguhan Pesta Sematan di sini, hari ini.

Menurutnya, perbincangan berhubung perkara itu akan dilakukan melibatkan agensi, jabatan dan pemain industri yang terlibat esok (Isnin).

“Kos untuk pemasangan CCTV tidak sepatutnya menjadi isu kerana CCTV sekarang boleh didapati dengan harga yang murah. Oleh itu, kami nak mendengar maklum balas dan bagaimana kami akan perhalusi perkara ini, sebelum kami teruskan pelaksanaannya,” katanya.

Dalam pada itu, Nancy berkata langkah untuk menutup taska yang terlibat dengan kes penderaan perlu diteliti secara mendalam kerana ia akan turut memberi kesan kepada ibu bapa yang bekerja dan menghantar anak mereka ke taska terbabit.

“Kita akan memberi beban kepada ibu bapa (lain) jadi kita tidak boleh tutup begitu sahaja hanya kerana satu kes itu,” katanya.

Pada Jumaat, menteri itu berkata KPWKM merancang untuk menguatkuasakan undang-undang CCTV di setiap premis taska berdaftar bagi menangani isu penderaan kanak-kanak.

Katanya dalam enam bulan pertama tahun ini, Malaysia mencatatkan sejumlah 3,767 kes melibatkan kanak-kanak yang memerlukan pemeliharaan dan perlindungan.

Mengenai Pesta Sematan 2023, Nancy yang juga Ahli Parlimen Santubong berkata pesta berkenaan mampu menjadikan pekan terakhir yang terletak di penghujung sebelah barat Borneo itu sebagai destinasi tarikan pelancong.

“Kawasan ini mempunyai banyak tempat menarik dan pelbagai acara yang diadakan sempena pesta ini seperti perlumbaan basikal pastinya menarik peserta dari luar Sarawak sekali gus menyumbang kepada industri pelancongan,” katanya.–AlHijrah Online


LAFAZ ‘HAYYA ALASSOLAH’  DALAM AZAN DIPERLAHANKAN DI WILAYAH PERSEKUTUAN

KUALA LUMPUR: Lafaz ‘hayya ‘alassolah (marilah bersembahyang) sewaktu azan dikumandangkan dicadang supaya diperlahankan bagi kawasan di wilayah-wilayah persekutuan sepanjang Perintah Kawalan Pergerakan dikuatkuasakan.

Menteri di Jabatan Perdana Menteri (Hal Ehwal Agama), Senator Datuk Dr Zulkifli Mohamad Al-Bakri berkata, cadangan itu telah disampaikan kepada wakil Istana Negara bagi menyembah maklum kepada Seri Paduka Baginda Yang di-Pertuan Agong Al-Sultan Abdullah Ri’ayatuddin Al-Mustafa Billah Shah.

“Berhubung dengan azan sepanjang tempoh Perintah Kawalan Pergerakan, ia adalah tertakluk kepada keputusan pihak berkuasa agama di negeri masing-masing,” katanya dalam satu kenyataan lewat malam semalam.

Beliau berkata antara cadangan lain berkaitan kaedah azan adalah azan tetap dikumandangkan seperti biasa kerana ia adalah syiar Islam.

“Setelah azan, mu’ azzin/bilal hendaklah berpesan, “Solatlah di rumah atau tempat kamu.” dalam Bahasa Melayu kerana ia lebih difahami oleh umat Islam di Malaysia.

“Ini bagi meraikan beberapa hadith riwayat al-Bukhari, Muslim dan Ahmad. Imam al-Nawawi dalam Raudhah al-Talibin (1/208) menghukumkan sunat bagi muazzin untuk menyebut sedemikian selepas azan,” katanya.

Zulkifli berkata berdasarkan keputusan Majlis Keselamatan Negara (MKN), Jabatan Perdana Menteri dalam Mesyuarat Khas Bersama Menteri-Menteri Besar dan Ketua-Ketua Menteri sebentar tadi, semua arahan yang dikeluarkan di peringkat negeri mestilah selaras dengan Perintah Kawalan Pergerakan.

Bagaimanapun, beliau berkata isu berkaitan agama Islam diselaraskan bersama Jabatan Kemajuan Islam Malaysia (JAKIM) dan Majlis Agama Islam Negeri.

“Berkenaan pengurusan jenazah korban COVID-19 yang beragama Islam, katanya, ia hendaklah dilaksanakan sebagaimana yang telah dinyatakan sebelum ini iaitu jenazah boleh diuruskan melalui prosedur tayammum di atas permukaan beg jenazah atau pembalut plastik yang membalut jenazah itu,” katanya.

Beliau berkata kelonggaran itu diberikan kerana ada kemungkinan wujud kemudaratan kepada nyawa manusia yang menguruskan jenazah.

“Saya ingin mengucapkan takziah kepada keluarga mangsa kes ke-178 dan kes ke-358 atas pemergian mereka. Pemergian mereka pada hakikatnya adalah tragedi yang memilukan buat negara,” katanya. — AlHijrah Online


MAJLIS KAHWIN DIBENAR, LARANGAN KKM HANYA BERKAIT DENGAN PILIHAN RAYA

KUALA LUMPUR: Kerajaan membenarkan majlis perkahwinan diadakan sementara aktiviti, perhimpunan, majlis sosial berkaitan pilihan raya sahaja tidak dibenarkan.

Terdapat beberapa warga net yang keliru dengan larangan yang dinyatakan Kementerian Kesihatan (KKM) dengan menganggap ia akan melibatkan majlis perkahwinan yang perlu ditangguh buat beberapa kali.

Bagaimanapun Menteri Kanan (Pertahanan), Datuk Seri Hishammuddin Hussein menjelaskan larangan yang dinyatakan KKM hanya terpakai bagi aktiviti yang berkaitan dengan pilihan raya.

“Kepada yang telah merancang majlis kahwin, teruskan. Jika anda dalam negeri Fasa 4 Pelan Pemulihan Negara (PPN), sila ikut prosedur operasi standard (SOP) yang tertera.

“Larangan yang dinyatakan dalam kenyataan KKM hanya untuk aktiviti, perhimpunan, majlis sosial yang berkaitan dengan pilihan raya,” menerusi ciapannya di Twitter.

Semalam, KKM memaklumkan sebarang aktiviti, perhimpunan atau majlis sosial berkaitan pilihan raya adalah tidak dibenarkan termasuk penganjuran majlis-majlis pelancaran jentera pilihan raya, berkuat kuasa pada hari ini, 25 Oktober.–AlHijrah Online


POLIS KESAN INDIVIDU MAIN MERCUN HINGGA MENYEBABKAN KECEDERAAN

KUALA LUMPUR: Polis sedang mengesan individu yang disyaki bermain mercun hingga menyebabkan dua mangsa cedera dalam kejadian di Kampung Changkat, Gombak, di sini pada 31 Mac lepas.

Pemangku Ketua Polis Daerah Gombak Supt Noor Ariffin Mohamad berkata pihaknya mengesan rakaman video kejadian berkenaan yang tular sejak semalam memaparkan sekumpulan individu bermain mercun dengan menghalakan ke sebuah rumah.

“Hasil siasatan mendapati kejadian tersebut berlaku pada 12.05 tengah malam pada 31 Mac lepas menyebabkan seorang lelaki dan wanita masing-masing berusia 19 dan 24 tahun cedera di paha dan telinga,” katanya dalam kenyataan malam ini.

Katanya usaha mengesan suspek masih diteruskan dan kes disiasat mengikut Seksyen 435/324 Kanun Keseksaan.

Orang ramai yang melihat atau mempunyai maklumat mengenai kejadian itu diminta tampil membantu siasatan dengan menghubungi Pegawai Penyiasat Jenayah Insp Nur Atikah Adnan di talian 018-3648044 atau Ibu Pejabat Polis Daerah Gombak di talian 03-61262222.–AlHijrah Online


NIGERIA: 800 PETUGAS KESIHATAN DIJANGKITI COVID-19

ANKARA: Lebih 800 pekerja kesihatan di Nigeria dijangkiti koronavirus sejak kes pertama dikesan di negara itu Februari lalu, lapor media tempatan semalam.

“Kita ada 812 pekerja kesihatan dijangkiti dan mereka bukan hanya angka, 29 darinya bekerja untuk NCDC. Mereka adalah individu yang saya kenal, mereka ada keluarga, isteri dan anak-anak,” kata Pengarah Pusat Kawalan Penyakit Nigeria, Chikwe Lhekweazu dipetik agensi berita Anadolu.

Lapan daripada mereka dirawat di Pusat Rawatan Idu, kata Lhekweazu pada taklimat harian COVID-19 di Abuja.

Persatuan Doktor Residen Nigeria sebelum ini mengugut untuk mengadakan mogok jika kerajaan gagal memenuhi tuntutan mereka dalam masa 14 hari, termasuk membabitkan isu keperluan alat perlindungan diri (PPE).

Nigeria mencatat 10,819 kes COVID-19 dengan 314 kematian dan 3,240 kes sembuh. — Terjemahan AlHijrah Online


DUA SEKAWAN TERPERANGKAP KEJADIAN AIR PASANG

GOMBAK: Dua sekawan terperangkap dalam kejadian air pasang di Muka Sauk Sungai Gombak Batu 12, di sini malam tadi.

Kejadian tersebut melibatkan seorang lelaki berusia 16 tahun dan seorang perempuan berusia 14 tahun.

Penolong Pengarah Bahagian Operasi Kebombaan Penyelamat Jabatan Bomba dan Penyelamat Malaysia (JBPM) Selangor, Ahmad Mukhlis Mukhtar berkata, pihaknya menerima panggilan berhubung kejadian kira-kira jam 7.16 malam sebelum mengerakkan anggotanya ke lokasi kejadian.

“Terdapat dua orang mangsa yang terperangkap diseberang sungai yang paras airnya sedang meningkat tinggi.

“Bomba dalam perjalanan menyelamatkan mangsa-mangsa yang berada dalam jarak 3 kilometer dengan menggunakan denai,” katanya dalam satu kenyataan hari ini.

Mangsa bagaimanapun telah berjaya diselamatkan oleh anggota bomba kira-kira jam 8.30 malam.—AlHijrah Online


MTHQA2023: DEWAN MERDEKA, WTCKL DIBANJIRI PENCINTA AL-QURAN

KUALA LUMPUR: Dewan Merdeka, Pusat Dagangan Dunia Kuala Lumpur (WTCKL) hari ini dipenuhi dengan orang ramai bagi menghadiri Majlis Perasmian Penutupan dan Pengurniaan Hadiah Majlis Tilawah & Menghafaz al-Quran peringkat Antarabangsa (MTHQA) kali ke-63 2023M/1445H, hari ini.

Orang ramai mula memenuhi dewan ini kira-kira jam 8 malam, yang disertai bukan sahaja rakyat Malaysia, malah ada juga yang dari negara Indonesia, Brunei dan Singapura.

MTHQA kali ke-63 ini mula berlangsung pada 19 Ogos dan akan melabuhkan tirai hari ini, dengan mengumumkan pemenang bagi kategori tilawah dan hafazan.

Tahun ini MTHQA akan melibatkan seramai 76 orang peserta keseluruhan dari 52 buah negara.

Sejumlah 36 orang darinya adalah peserta tilawah dengan 24 lelaki dan 12 perempuan, manakala peserta hafazan pula seramai 40 orang iaitu 27 lelaki dan 13 perempuan.–AlHijrah Online


CURI PERMAINAN HARI JADI, BAPA DIPENJARA SEHARI

KUALA LUMPUR, 17 Jun – Seorang bapa yang mengaku bersalah mencuri barang permainan untuk hadiah hari jadi anaknya, dihukum penjara sehari dan didenda RM1,000 oleh Mahkamah Majistret di sini hari ini.

Majistret Husna Dzulkifly menjatuhkan hukuman itu ke atas Tan Soon Hoh, 50, selepas dia mengaku bersalah mencuri sembilan jenis permainan termasuk sebuah Ninjago Masters of Spinjitzu dan enam buah kereta Hot Wheels yang berjumlah keseluruhan RM170.70 milik Tesco Scott Garden, di sini pada 8.30 malam, 15 Jun lepas.

Mahkamah juga memerintahkan tertuduh yang merupakan seorang penganggur menjalani hukuman penjara sebulan sekiranya gagal membayar denda.

Dia didakwa mengikut Seksyen 380 Kanun Keseksaan yang membawa hukuman penjara maksimum 10 tahun atau denda dan bagi kesalahan kedua atau kemudian hendaklah dihukum dengan penjara dan boleh juga dikenakan denda atau sebat.

Terdahulu, Timbalan Pendakwa Raya Nur Farah Adilah Noordin memohon mahkamah menjatuhkan hukuman setimpal supaya dapat memberi pengajaran kepada tertuduh. Tan yang tidak diwakili peguam merayu dikenakan hukuman ringan dengan alasan mempunyai tanggungan isteri dan anak-anak yang masih kecil dan permainan itu adalah untuk hadiah harijadi anaknya.

BERNAMA


AS MUNGKIN DEDAH PELAN DAMAI SEBELUM SELASA, KATA TRUMP

WASHINGTON: Amerika Syarikat (AS) mungkin mendedahkan pelan damai Timur Tengah yang ditunggu-tunggu selama ini, menjelang lawatan Perdana Menteri Israel Benjamin Netanyahu minggu depan, lapor agensi berita Anadolu memetik Presiden Donald Trump pada Khamis.

Terdahulu, Rumah Putih berkata presiden mempelawa Netanyahu dan saingan politiknya Benny Gantz untuk melawat Washington, di tengah-tengah laporan mengatakan pelan damai Trump akan didedahkan.

Trump berkata beliau percaya pelan damai itu boleh dilaksanakan dan telah berbincang dengan rakyat Palestin “secara ringkas.”

“Kami telah berbincang dengan mereka secara ringkas.Tetapi kami akan berbincang lagi. Saya yakin mereka mungkin akan bertindak balas secara negatif pada mulanya, tetapi ia sebenarnya sangat positif untuk mereka.”

“Ia satu pelan yang baik. Satu pelan yang benar-benar berkesan,” katanya.

Channel 12 Israel berkata rancangan Trump akan mengiktiraf kedaulatan Israel ke atas hampir semua penempatan di Tebing Barat yang diduduki. Penempatan itu menyalahi undang-undang antarabangsa.

Ia akan meluaskan lagi sempadan Israel yang diiktiraf AS ke timur wilayah Palestin dan kedaulatan rejim Zionis itu di seluruh Baitulmaqdis.

Pelan itu juga dilaporkan hanya akan mengiktiraf negara Palestin yang bebas kemudiannya, tetapi pegawai Palestin tidak mungkin menerimanya. Channel 12 melaporkan ia turut menuntut pelucutan senjata oleh Hamas dan Palestin mengiktiraf Baitulmaqdis sebagai ibu negara Israel.

Jika pelan itu didedahkan minggu depan, ia berlaku di tengah-tengah Trump sedang menghadapi perbicaraan mengenai pemecatannya dan Netanyahu berdepan pertuduhan rasuah. — BERNAMA


PENDUDUK ELMINA, SHAH ALAM NAFI ULAR BERSAIZ GERGASI

SHAH ALAM: Penduduk di kawasan Elmina, di sini, menafikan dakwaan tular penemuan seekor ular sawa bersaiz gergasi di kawasan berkenaan.

Memetik laporan media, haiwan liar itu hanya bersaiz ular sawa batik biasa dan bukannya bersaiz gergasi seperti yang tular di media sosial.

“Video dan berita yang disebarkan di laman sosial menakutkan orang ramai sedangkan ia tidak seperti ditularkan.

“Ia nampak besar kerana video diambil secara zoom seperti yang tersebar di media sosial,” kata penduduk di kawasan Elmina selepas diminta memberi reaksi berhubung penularan video ular sawa bersaiz besar.

Difahamkan terdapat kakitangan yang telah ke kawasan tersebut dan sudah menangkap ular itu.

Sementara itu, seorang pengguna Twitter menerui akaun @Khairul_Bard telah berkongsi gambar saiz sebenar ular sawa itu yang diperoleh daripada penduduk di Elmina.

Katanya, video tersebut yang mempunyai imej tidak stabil mungkin diambil secara zoom, menyebabkan ular tersebut kelihatan begitu besar.

Terdahulu, Jabatan Bomba dan Penyelamat Malaysia (JBPM) Selangor tidak menerima sebarang laporan atau panggilan kecemasan berhubung kewujudan ular gergasi di kawasan perumahan Elmina.—AlHijrah Online


TANAH PERKUBURAN ‘BERDARAH’ DITUTUP

SEREMBAN: Tanah Perkuburan Islam Forest Height Seremban yang sebelum ini tular kononnya mengeluarkan darah, ditutup oleh Ahli Majlis Bandaraya Seremban (MBS).

Menteri Besar, Datuk Seri Aminuddin Harun berkata, ia berikutan tapak sedia ada itu sudah penuh, selain kawasan baharu bersebelahannya dijangka siap untuk digunakan bulan hadapan.

Menurut Aminuddin, MBS bersama Jabatan Mineral dan Geosains Negeri Sembilan, turut mengesahkan air merah yang dilaporkan keluar dari kubur berkenaan adalah berpunca daripada air bawah tanah serta galian berunsur besi yang terdapat dikawasan berkenaan.

Yang mana jelasnya, interaksi antara batu, air dan tanah menghasilkan oxide, iaitu karat berwarna merah.

Sehubungan itu, beliau berkata, kerja pembinaan longkang bagi mengalir keluar air bawah tanah dikawasan itu juga sedang dilakukan.

“Air merah tu bukan darah, ia cuma sangkaan orang awam dan saya harap bahawa perkara ini tidak ditularkan dengan cara dan informasi yang salah.

“Kita dah tengok air tersebut bukan keluar daripada kubur tapi memang mata air yang keluar melalui kawasan batu merah, jadi bila keluar airnya jadi kemerahan,” katanya.

Ujarnya lagi, pihaknya juga telah meminta Jabatan Agama Islam Negeri Sembilan untuk menyemak perkara tersebut.

Kata Aminuddin lagi, buat sementara, jenazah di kawasan Senawang akan dikebumikan di Tanah Perkuburan Islam Bandar Ainsdale Seremban atau Tanah Perkuburan Islam Paroi ataupun di kampung halaman mereka.

Tanah Perkuburan Islam Forest Height adalah antara lokasi utama pengebumian jenazah orang Islam bagi daerah Seremban yang diuruskan MBS secara moden, sistematik dan profesional.

Aminuddin berkata demikian selepas merasmikan Majlis Pecah Tanah Masjid Taman Forest Heights Senawang, Seremban, pagi tadi.

September lalu, viral pelbagai gambar mengenai kawasan perkuburan itu yang dipenuhi cecair berwarna merah mengalir di celah kubur.

Perkara itu menimbulkan kegemparan dalam kalangan orang ramai termasuk penduduk setempat yang mendakwa cecair berkenaan adalah darah yang keluar daripada kubur terbabit. –AlHijrah Online


SPM 2022: CALON TAK LAYAK DAPAT SIJIL BOLEH AMBIL SEMULA PEPERIKSAAN SUBJEK YANG GAGAL

TUMPAT: Menteri Pendidikan Fadhlina Sidek meminta calon Sijil Pelajaran Malaysia (SPM) 2022 yang tidak layak mendapat sijil supaya mengambil semula peperiksaan bagi subjek yang gagal untuk memperbaiki keputusan mereka.

Beliau berkata calon yang gagal mendapat sijil tidak perlu bimbang kerana boleh mengambil semula peperiksaan pada bila-bila masa.

“Jangan bimbang kalau tak layak, boleh ambil SPM ulangan pada bila-bila masa. Jadi jangan nak noktahkan kegagalan di situ dan yang tidak layak dibesar-besarkan.

“SPM ini ada ulangan dan mereka boleh ambil untuk baiki sijil mereka,” katanya.

Beliau berkata demikian ketika diminta mengulas mengenai masa depan calon yang tidak layak mendapat sijil SPM 2022 yang diumumkan baru-baru ini.

Mengulas lanjut, Fadhlina berkata secara keseluruhan keputusan SPM 2022 merekodkan peningkatan apabila jumlah layak dapat sijil meningkat kepada 91.6 peratus.

“Peratus layak dapat sijil itu adalah yang terbaik dan buat julung kalinya melebihi 90 peratus. Cuma 8.4 peratus yang tak layak dapat sijil,” katanya.

Dalam pada itu, Fadhlina berkata Kementerian Pendidikan (KPM) sedang meneliti laporan penuh dan akan berkongsi angka sebenar ketidakhadiran pelajar ketika peperiksaan SPM 2022.

“Sedang diperincikan sebab ramai nak tahu kenapa mereka tak hadir.

“Sebab setiap negeri tak sama alasan. Kita nak pergi lebih terperinci lagi tentang ini mengikut isu-isu di setiap negeri,” katanya. — AlHijrah Online


GURU ROTAN MURID LIMA KALI KERANA MINTA RAKAN TANGGALKAN SONGKOK

KUALA LUMPUR: Seorang guru sekolah Kelas Agama dan Fardu Ain (KAFA) di  Cheras  didakwa merotan seorang murid  hanya kerana dia meminta rakan dihadapannya menanggalkan  songkok kerana sukar melihat tulisan di papan putih.

Ketua Polis Daerah Cheras, Muhammad Idzam Jaafar berkata, pihaknya menerima laporan dibuat bapa mangsa pada Selasa lalu berkaitan kejadian itu.

Ujarnya, guru terbabit dikatakan tidak berpuas hati dengan murid itu yang meminta rakannya yang duduk di bahagian hadapan kelas menanggalkan songkok kerana dia sukar melihat tulisan di papan putih.

“Siasatan awal mendapati guru terbabit telah merotan pelajar itu sebanyak lima kali sehingga menyebabkan badannya mengalami kesan calar dan menerima rawatan di Hospital Kuala Lumpur.

“Pegawai penyiasat kes telah hadir ke sekolah berkenaan namun dimaklumkan oleh pihak sekolah bahawa guru terbabit sedang bercuti dan berada di luar kawasan,” katanya dalam satu kenyataan hari ini.

Kes disiasat di bawah seksyen 324 Kanun Keseksaan. —AlHijrah Online


13 INDIVIDU DIKOMPAUN, ALASAN PASANG BENDERA PALESTIN

SUNGAI PETANI: Polis menyerbu sebuah rumah di Kampung Jeniang, Gurun, selepas mendapati seramai 13 individu berkumpul dan mengadakan mesyuarat untuk memasang bendera Palestin, malam tadi.

Ketua Polis Daerah Kuala Muda, ACP Adzli Abu Shah Berkata, kesemua mereka didapati berkumpul tanpa penjarakan fizikal.

Menurutnya, semasa serbuan dilakukan, seramai 10 lelaki dan tiga wanita berusia antara 27 hingga 45 tahun sedang makan dan bersembang di dalam rumah tersebut, tanpa penjarakan sosial.

Kesemua suspek memberi alasan hendak memasang bendera Palestin, namun hasil pemeriksaan mendapati tiada bendera di rumah berkenaan.

Adzli mengulas, mereka dikenakan kompaun sebanyak RM4,000 kerana melanggar prosedur operasi standard (SOP) Perintah Kawalan Pergerakan (PKP).

Kompaun tersebut perlu dijelaskan dalam tempoh 14 hari bermula tarikh kompaun dikeluarkan di Pusat Kesihatan Daerah (PKD).—AlHijrah Online


Warga NZ kawal keselamatan masjid Tauranga

NEW ZEALAND, 20 Mac – Kasih sayang dan sokongan tanpa batas
terus dizahirkan penduduk New Zealand terhadap komuniti Islam susulan serangan
masjid Christchurch, terbaharu rancangan membentuk rantaian manusia di
sekeliling Masjid Tauranga Jumaat ini bagi membolehkan jemaah menunaikan solat
dengan aman.

Sinar Harian memetik laporan NZ Herald emnyebutkan idea yang
tercetus daripada laman Facebook NZ Stand Together bertujuan mengajak orang
ramai berpegangan tangan mengelilingi masjid di kawasan masing-masing sebagai
tanda solidariti terhadap komuniti Muslim yang mahu menunaikan solat Jumaat.

Setiausaha Masjid Tauranga, Ibrahim Hassan berkata, idea
tersebut merupakan cara yang baik untuk menyatukan penduduk di waktu yang sukar
seperti ini. Menurutnya, tanda kasih sayang sebegini amat penting dan komuniti
Muslim dapat merasakan sokongan yang diberi oleh segenap lapisan masyarakat.

Idea membentuk rantaian manusia itu dicetuskan untuk menjadi
acara seluruh negara, dan ia dikatakan telah mendapat persetujuan pihak polis
dan kerjasama pegawai perhubungan komuniti Muslim Auckland.

Penganjur memaklumkan, kepada sesiapa yang berminat untuk
menyertai acara ini mereka boleh terus ke masjid di kawasan masing-masing
Jumaat nanti dan menyertai laman FB NZ Stand Together.


MKN SIASAT DAKWAAN INDIVIDU KUARANTIN DIHIDANG KHINZIR

IPOH: Majlis Keselamatan Negara (MKN) Perak menyiasat dakwaan individu yang sedang menjalani kuarantin di hotel di sini dikatakan menerima hidangan yang mempunyai khinzir.

Menurut Pengarah MKN Perak, Khairul Ridzuan Mat Said, pihaknya sudah sedia maklum berhubung perkara berkenaan dan menyerahkan kepada pihak polis bagi tindakan lanjut.

“Kita sedang menyiasat mengenai kenyataan yang ditularkan oleh individu itu dan pihak kami (MKN) sudah sedia maklum berhubung perkara berkenaan sejak dua hari lalu.

“Kita sudah serahkan perkara ini kepada pihak polis untuk menjalankan siasatan lanjut,” katanya di sini, hari ini.

Tambah Khairul Ridzuan, segala urusan berkaitan makanan, penginapan, keperluan asas penghuni berada di bawah tanggungjawab agensi di pusat kuarantin.

“Jawatankuasa yang bertanggungjawab daripada agensi ini mungkin akan menyemak semula adakah perkara ini benar atau tidak,” katanya.

Sebelum ini, tular di media sosial individu yang menjalani kuarantin menerima hidangan yang mempunyai khinzir walaupun sudah dimaklumkan sebelum ini bahawa dirinya sebagai ‘vegetarian’.

Individu tersebut terkejut kerana hidangan makan malam itu tertera tulisan khinzir pada bekas makanan tersebut.—AlHijrah Online


JAKIM TIDAK TERLIBAT URUSAN TAULIAH MENGAJAR AGAMA

KUALA LUMPUR: Jabatan Kemajuan Islam Malaysia (JAKIM) menafikan bahawa badan itu campur tangan dalam prosedur memberi tauliah mengajar agama Islam, sedangkan perkara itu di bawah bidang kuasa pihak berkuasa agama Islam negeri-negeri.

Dalam kenyataannya, JAKIM melalui Unit Komunikasi Korporat turut memaklumkan, undang-undang, peraturan dan prosedur juga ditetapkan di bawah pihak berkuasa negeri, dan bukannya JAKIM mahu pun pihak Pejabat Menteri di Jabatan Perdana Menteri (Agama).

Sehubungan itu, menurut JAKIM, semua pihak perlu akur dan menghormati sebarang ketetapan yang sudah diputuskan pihak berkuasa agama Islam di peringkat negeri.

“JAKIM mengambil perhatian terhadap isu tauliah mengajar agama Islam yang hangat diperkatakan di media ketika ini.

“Terdapat dakwaan mengaitkan isu tauliah ini membabitkan campur tangan pihak pejabat Menteri di Jabatan Perdana Menteri (Agama) dan JAKIM.

“Jadi, kita menafikan perkara itu kerana tidak pernah mencampuri urusan pengeluaran tauliah mengajar agama Islam di negeri seperti didakwa.

Menurut JAKIM lagi, proses pentauliahan mengajar sudah diputuskan pihak berkuasa agama Islam pada peringkat negeri dan semua pihak perlu menghormatinya. -Alhijrah Online


PKP 3.0 AKAN LEBIH KETAT – MUHYIDDIN

SHAH ALAM: Sidang Khas Majlis Keselamatan Negara (MKN) sebulat suara bersetuju mengetatkan pelaksanaan Perintah Kawalan Pergerakan (PKP) 3.0 yang sedang berkuatkuasa.

Ia merangkumi sekatan yang lebih ketat ke atas sektor ekonomi dan sosial.

Menurut kenyataan Pejabat Perdana Menteri hari ini, perincian tentang sekatan tambahan akan diumumkan dalam sidang media Menteri Kanan (Keselamatan), Datuk Seri Ismail Sabri Yaakob pada esok (Sabtu).

Tambahnya, sidang khas tersebut turut melibatkan kerajaan negeri bagi mengambil kira situasi semasa di negeri masing-masing serta pandangan terhadap usaha mengekang penularan COVID-19.

“Sidang Khas juga membincangkan status pelaksanaan PKP 3.0 yang sedang berkuat kuasa untuk tempoh empat minggu bermula 12 Mei 2021.

“Prosedur Operasi Standard (SOP) bagi PKP 3.0 diperketatkan termasuk larangan rentas negeri dan daerah serta sekatan bagi aktiviti sosial, sukan dan rekreasi serta persidangan dan mesyuarat secara bersemuka,” menurut kenyataan tersebut.

Sementara itu, mesyuarat hari ini meneliti pembentangan Kementerian Kesihatan Malaysia (KKM) berhubung status terkini kes COVID-19 termasuk kadar kebolehjangkitan, kapasiti kesihatan setiap negeri dan cadangan tindakan bagi mengawal penularan jangkitan.

Namun begitu, penularan dalam komuniti yang semakin meningkat dan kewujudan varian baharu yang lebih agresif dengan kadar kebolehjangkitan tinggi menyebabkan usaha untuk melandaikan lengkung jangkitan mengambil masa lebih panjang.–AlHijrah Online


BILIK ASRAMA LELAKI MADRASAH TABLIGH TERBAKAR

ALOR SETAR: Tindakan pantas pelajar Madrasah Tabligh, Jalan Bukit Pinang, di sini, memadam kebakaran berjaya menyelamatkan api di dalam bilik asrama lelaki daripada merebak ke keseluruhan bangunan.

Ketua Zon 1 Jabatan Bomba dan Penyelamat Malaysia (JBPM) Kedah, Penguasa Kanan Bomba I Wan Hamizi Wan Mohd Zin, berkata penghuni asrama tersebut terselamat dalam kebakaran itu.

Katanya, tiga pasukan bomba dari Balai Bomba dan Penyelamat (BBP) Jitra, Pokok Sena dan Alor Setar dikejarkan ke lokasi sebaik menerima panggilan jam 6.03 petang, semalam.

“Sebaik tiba di lokasi, kebakaran membabitkan tingkat bawah madrasah itu.

“Tindakan awal dilakukan penghuni madrasah itu dengan memadamkam kebakaran menggunakan alat pemadam api jenis debu kering,” katanya.

Katanya, tindakan anggota BBP Jitra adalah dengan mengawal dan memadam kebakaran sehingga selesai.

Tiada kemalangan jiwa dilaporkan sementara punca dan nilai kerugian masih dalam siasatan.–AlHijrah Online


SAMBUTAN MAAL HIJRAH PERINGKAT KEBANGSAAN 19 JULAI INI DI WTCKL

KUALA LUMPUR: Majlis Sambutan Maal Hijrah Peringkat Kebangsaan 1445H / 2023M akan diadakan pada 19 Julai 2023 bersamaan 1 Muharram 1445H bertempat di Pusat Dagangan Dunia Kuala Lumpur (WTCKL).

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah telah berkenan untuk berangkat bersama Raja Permaisuri Agong Tunku Azizah Aminah Maimunah Iskandariah ke majlis tersebut.

Perdana Menteri Datuk Seri Anwar Ibrahim dan isteri juga dijadual hadir bagi menyemarakkan lagi majlis sambutan pada tahun ini yang akan bermula pada jam 9.00 pagi.

Ketua Pengarah Jabatan Kemajuan Islam Malaysia (JAKIM) Datuk Hakimah Mohd Yusoff berkata kerajaan telah memilih tema “Perpaduan Teras Malaysia Madani” bagi Sambutan Maal Hijrah tahun ini.

“Tema ini adalah manifestasi dari intipati ajaran Rasulullah SAW dan ia merupakan satu tema yang sangat signifikan kepada umat Islam termasuk masyarakat bukan Islam di negara ini.

“Perpaduan merupakan tunjang kepada masyarakat madani, yang maju bukan hanya dari segi kebendaan tetapi juga fikrah dan kerohanian. Sekiranya Allah berkehendak, nescaya semua manusia dijadikan-Nya satu umat sahaja, namun sebaliknya Allah hendak menguji manusia dengan mencipta segala kepelbagaian.

“Justeru, wujud kepelbagaian keupayaan dan keinginan, profesion dan pekerjaan; dan manusia diseru agar berlumba-lumba berbuat kebajikan, bukannya merosakkan dan bermusuhan antara satu dengan yang lain,” katanya dalam kenyataan hari ini.

Seperti tahun-tahun sebelum ini, pada majlis tersebut akan diumumkan Anugerah Tokoh Ma’al Hijrah Peringkat Kebangsaan dan Antarabangsa.

Kriteria tokoh yang dipilih adalah berdasarkan kepada sumbangan besar dalam pembangunan ummah dan perkembangan syiar Islam selain mendapat pengiktirafan serta diterima oleh masyarakat dalam dan luar negara.

Majlis itu nanti akan disiarkan secara langsung menerusi saluran TV1 RTM dan disambung siar oleh TV Al-Hijrah serta Facebook dan Youtube JAKIM.

Radio Nasional FM, Radio IKIM dan Web TV JAKIM turut membuat liputan secara langsung. Selain itu, beberapa radio RTM juga membuat lintas langsung iaitu Ai FM (Mandarin), Traxx FM (B. Inggeris), Minnal FM (Tamil) dan Asyik FM (Radio Orang Asli).

Sementara itu Hakimah memaklumkan sempena sambutan Maal Hijrah, Majlis bacaan Doa Akhir dan Awal Tahun akan diadakan di Masjid Negara Kuala Lumpur pada 18 Julai 2023 jam 7.00 malam yang akan dihadiri Menteri di Jabatan Perdana Menteri (Hal Ehwal Agama) Datuk Dr Mohd Na’im Mokhtar. – AlHijrah Online


100,000 JEMAAH SOLAT AIDILADHA DI MASJID AL-AQSA SEBELUM DISERBU POLIS ISRAEL

JERUSALEM: Sekitar 100,000 jemaah menunaikan solat Aidiladha di Masjid Al-Aqsa, sebelum polis Israel menyerbu kawasan suci umat Islam dan memaksa jemaah keluar dari kawasan Bab al-Rahma, serta menahan beberapa orang, mengikut sumber tempatan.

Laporan menyatakan bahawa pasukan Israel menahan sekurang-kurangnya 18 orang di Masjid Al-Aqsa, lapor agensi berita WAFA.

Pihak berkuasa Israel berniat untuk mengubah Bab al-Rahma, juga dikenali sebagai Pintu Emas,  menjadi kawasan ibadat bagi Yahudi dan telah menghalang orang Islam daripada mengakses kawasan itu. — AlHijrah Online


KEBAKARAN: MID VALLEY DITUTUP SEMENTARA, TIADA KEMALANGAN JIWA

KUALA LUMPUR: Pusat membeli-belah Mid Valley City di sini akan ditutup sementara waktu berikutan insiden kebakaran yang berlaku pagi tadi.

Pihak pengurusan Mid Valley City dalam kenyataan memaklumkan, tiada kecederaan atau kemalangan jiwa dilaporkan dalam kejadian tersebut.

“Pihak bomba kini berada di tempat kejadian menjalankan semua siasatan yang diperlukan dan memastikan premis selamat tanpa gangguan lagi terhadap operasi pusat membeli-belah.

“Bagi mengutamakan keselamatan pengunjung, bekalan elektrik di pusat beli-belah itu akan mengalami gangguan sementara sehingga mendapat arahan selanjutnya dari pihak berkuasa,” jelas hantaran menerusi Facebook Mid Valley.

Kebakaran pagi tadi dilaporkan berpunca dari sebuah bilik pencawang Tenaga Nasional Berhad (TNB) di pusat membeli-belah itu yang terbakar. —AlHijrah Online


Alumni GPMS setuju matrikulasi dihapuskan tapi bersyarat

SHAH ALAM – Alumni Gabungan Pelajar Melayu Semenanjung (GPMS)
Kebangsaan bersetuju dengan cadangan untuk menghapuskan program
matrikulasi dengan syarat ia tidak boleh dilaksanakan tergesa-gesa tanpa
 ada kajian menyeluruh.

Naib Presidennya, Datuk Syed Anuar Syed Mohamad berkata, banyak
perkara perlu diteliti selain meletakkan tempoh tertentu supaya
persediaan awal dapat dilakukan.

Katanya, pihak berkepentingan dalam sektor pendidikan seperti badan bukan kerajaan (NGO), ibu bapa dan pihak-pihak berkaitan juga perlu dipangil sebelum membuat keputusan  penting ini.

“Kita (Alumni GPMS Kebangsaan) bersetuju (matrikulasi) kemudahan dan
peluang ini dihapuskan tetapi bukan dalam keadaan sekarang, walaupun
terdapat penambahan begitu ramai pelajar Melayu di institut pengajian
tinggi (IPT) berbanding 20 tahun lepas tetapi ia tidak bermaksud bahawa
jumlah itu mencapai matlamat.

“Banyak perkara saya ingat perlu (kerajaan) dilihat dan dikaji sebelum buat keputusan. Kita tidak mahu keputusan itu mempunyai unsur-unsur politik dan akhirnya akan merugikan (orang Melayu),” katanya ketika dihubungi Sinar Harian di sini semalam.

Katanya, dalam keadaan sekarang pelaksanaan untuk menghapuskan matrikulasi tidak  boleh dibuat kerana perancangan atau kaedah selepas penghapusan itu  belum dibincangkan secara menyeluruh.

Jelas Syed Anuar lagi,  kerajaan juga perlu memberi fokus untuk meningkatkan kemampuan pelajar di peringkat Sijil Pelajaran Malaysia (SPM) supaya mereka dapat bersedia untuk menghadapi cabaran bersaing secara terbuka untuk memasuki IPT apabila matrikulasi telah dihapuskan nanti.

“Kita tidak mahu  kemasukan dikurangkan (apabila matrikulasi dihapuskan) tetapi tahap pencapaian mereka di peringkat SPM berada di tahap yang kurang memberangsangkan,” katanya.

Ditanya mengenai harapan beliau terhadap kepentingan pelajar Melayu  apabila matrikulasi atau dianggap ‘pintu belakang’ untuk memasuki IPT  dihapuskan, katanya pelajar khususnya yang bakal menduduki SPM tahun ini perlu berusaha dengan bersungguh-sungguh jika ingin menjejak kaki ke universiti.

“Saya letak harapan kepada pelajar sebenarnya. Mereka perlu bersedia dan memperlengkapkan diri untuk tidak terlalu meletakkan harapan kepada tongkat (matrikulasi) yang disediakan ini, namun tidak bermakna kita ingin membuang tongkat ini.

“Namun pelajar mesti  diajar untuk bersiap sedia dengan perubahan yang ada diharapan mereka kerana cabaran tidak sama lagi dengan cabaran 30 tahun lalu, hari ini  mereka perlu bersaing di atas padang yang sama (dengan pelajar kaum-kaum  lain),” katanya. – SINAR HARIAN


‘BERHATI-HATILAH DALAM MENGHINA PUSAT ZAKAT TAK BUAT KERJA’

KUALA LUMPUR: Seorang bekas pelajar Universiti Islam Antarabangsa Malaysia (UIAM), Azizi Khalid hari ini berkongsi pengalamannya dibantu Lembaga Zakat Selangor dalam urusan pembayaran yuran pengajian.

Menerusi hantaran di laman Facebooknya, Azizi memaklumkan beliau ketika itu sudah tamat pengajian namun mempunyai tunggakan hutang yuran sebanyak satu semester dan telah ke pejabat UIAM untuk menjelaskan hutangnya.

Namun beliau terkejut apabila pegawai UIAM memaklumkan beliau tidak mempunyai sebarang tunggakan kerana telah diselesaikan oleh pihak Zakat Selangor.

“Lagilah saya terkejut sebab saya tak pernah mohon pun bantuan zakat. Pegawai tersebut menjelaskan lagi bahawa pusat zakat memang proaktif. Mereka keluar mencari orang-orang yang memerlukan bantuan walaupun tidak meminta,” katanya.

Menerusi perkongsian Azizi, antara golongan yang dibantu pusat zakat ialah para pelajar universiti dalam usaha untuk memastikan pembelajaran siswa tidak terjejas.

“Berhati-hatilah dalam menghina pusat zakat tak buat kerja. Tak nampak di Facebook bukan bererti mereka tidak menjalankan tugas. Banyak kebaikan yang mereka buat cuma mungkin kita yang tak cakna,” katanya.

Tambahnya, pusat zakat tidak sempurna dan masih ada ruang untuk penambahbaikan namun tetap ada jasa kepada umat dengan kebaikan lebih banyak dari kekurangan.

“Kalau kita tahu ada pihak yang memerlukan bantuan, kita bantu sampaikan ke pusat zakat.

“Para petugas pusat zakat juga manusia dan pasti ada terlepas pandang. Terlepas pandang bukan bermakna mereka dudukk pejabat goyang kaki,” katanya. – AlHijrah Online


KANAK-KANAK 11 TAHUN DITEMUKAN LEMAS DI PASIR GUDANG

JOHOR BAHRU: Seorang kanak-kanak lelaki berusia 11 tahun ditemukan lemas di sebuah sungai berdekatan sebuah restoran di Jalan Nilam 1, Taman Cendana, Pasir Gudang, di sini petang semalam.

Komander Operasi Balai Bomba dan Penyelamat (BBP) Pasir Gudang Pegawai Bomba Kanan I KUP Mohd Yusri Atan berkata kejadian pada jam 5.16 petang itu, mengorbankan mangsa yang dikenali sebagai Muhamad Danil Zahri Borhanuddin.

Beliau berkata seramai sembilan anggota dengan dua jentera dikejarkan ke lokasi kejadian untuk menjalankan tugas mencari dan menyelamat.

“Berdasarkan maklumat yang diterima, mangsa dipercayai pergi ke sungai tersebut bersama sekumpulan rakan, bagi melakukan aktiviti menangkap ikan dan mandi manda.

“Bagaimanapun, mangsa ditemui pada kedalaman tiga meter dan juga tiga meter daripada tebing sungai itu,” katanya pada satu kenyataan, semalam.

Mohd Yusri berkata petugas Kementerian Kesihatan yang berada di lokasi kejadian, kemudian mengesahkan mangsa telah meninggal dunia.

Beliau berkata mayat mangsa diserahkan kepada pihak polis untuk tindakan lanjut dan operasi ditamatkan pada jam 6.40 petang.–AlHijrah Online


LELAKI LAKUKAN KHIANAT CABUT BATU NISAN DI PERKUBURAN ISLAM SIBU DITAHAN

SIBU: Polis menahan seorang gelandangan lelaki hari ini yang disyaki terlibat dalam kes khianat mencabut beberapa batu nisan di Tanah Perkuburan Islam Al-Qadim di sini yang telah menggemparkan masyarakat Muslim di bandar ini.

Perbuatan mencabut nisan itu tular di dalam media sosial sejak semalam apabila terdapat waris-waris yang mendakwa nisan di kubur ahli keluarga mereka telah dicabut selepas memeriksa sendiri keadaan di tanah perkuburan berkenaan.

Ketua Polis Daerah Sibu, ACP Zulkipli Suhaili berkata pada jam 1.21 tengah hari polis telah menerima satu laporan daripada seorang lelaki tempatan berusia 39 tahun yang memaklumkan batu nisan kubur bapa beliau telah dicabut dari kedudukan asal.

“Hasil siasatan pihak polis, jam lebih kurang 3.00 petang, seorang lelaki tempatan berumur 49 tahun disyaki terlibat dalam kejadian ini telah ditahan,” katanya dalam satu kenyataan media kepada Bernama malam ini.

Beliau berkata suspek yang didapati mempunyai rekod jenayah itu diberkas di tanah perkuburan berkenaan dan siasatan lanjut dijalankan di bawah Seksyen 297 Kanun Keseksaan berhubung tindakan suspek mencabut batu nisan di tanah perkuburan.–AlHijrah Online


MAYAT WANITA DITEMUKAN TERAPUNG DI PULAU PERHENTIAN

KUALA BESUT: Mayat seorang wanita ditemukan terapung di perairan Pulau Perhentian kira-kira 11.30 pagi semalam.

Timbalan Ketua Polis Daerah Besut DSP Azrol Anuar Nor berkata pemancing yang menemukan mayat tersebut bertindak menarik dan mengikatnya pada tali unjang untuk mengelakkannya daripada dihanyutkan arus.

“Pemancing berkenaan kemudiannya memaklumkan penemuan mayat tersebut di Balai Polis Pulau Perhentian.

“Bagaimanapun usaha pihak polis ke lokasi mayat itu berada terpaksa ditangguhkan semalam memandangkan keadaan laut bergelora dan angin kencang,” katanya ketika dihubungi Bernama hari ini.

Azrol berkata pasukan polis hanya dapat ke lokasi kejadian yang terletak kira-kira enam batu nautika dari Pulau Perhentian kira-kira 11.15 pagi ini setelah keadaan laut reda.

Menurutnya lagi, mayat berkenaan ditemukan dalam keadaan hanya berbaju dan memakai sarung tangan kain.

“Identiti mayat tersebut termasuk status kewarganegaraannya belum dapat dikenal pasti dan pemeriksaan awal mendapati tiada kecederaan pada badan mangsa,” katanya.

Beliau berkata setakat ini pihaknya tidak menerima sebarang laporan polis berkaitan kes orang hilang di daerah ini dan siasatan lanjut akan dilakukan untuk mengenal pasti identiti mayat.

Azrol memberitahu mayat wanita tersebut kemudiannya dihantar ke Unit Forensik Hospital Besut untuk tindakan lanjut.–AlHijrah Online


KERETA DINAIKI TUJUH SEKELUARGA LANGGAR BELAKANG TRELER, IBU MAUT

KUALA LUMPUR: Seorang wanita maut manakala suami dan lima anak pasangan itu cedera selepas terbabit dalam kemalangan berhampiran restoran jejantas Sungai Buloh di Lebuh Raya Utara Selatan menghala Kuala Lumpur, awal pagi tadi.

Pengarah Jabatan Bomba dan Penyelamat Malaysia (JBPM) Selangor Norazam Khamis dalam kenyataan hari ini berkata pihaknya menerima panggilan kecemasan berhubung kejadian pada 6.10 pagi itu dan seramai lapan anggota daripada Balai Bomba dan Penyelamat Sungai Buloh dikejarkan ke lokasi.

Beliau berkata kemalangan melibatkan sebuah kenderaan jenis Honda Accord yang dinaiki wanita terbabit bersama enam ahli keluarganya yang melanggar bahagian belakang sebuah treler di laluan sama.

“Akibat kemalangan itu, wanita berusia 38 tahun tersepit di bahagian penumpang hadapan dan disahkan meninggal dunia di lokasi kejadian oleh pegawai perubatan.

“Suami mangsa yang berusia 50 tahun dan anak perempuan mereka berusia 11 tahun dilaporkan parah manakala empat lagi anak mereka termasuk pasangan kembar lelaki berusia antara lapan tahun hingga lapan bulan cedera ringan,” katanya.

Beliau berkata kesemua mangsa yang cedera dihantar ke Hospital Sungai Buloh untuk menerima rawatan lanjut.–AlHijrah Online


RWANDA SASAR SEJUTA TELEFON PINTAR UNTUK GOLONGAN MISKIN

KIGALI: Rwanda melancarkan kempen khas mengumpulkan sejuta telefon pintar melalui sumbangan untuk diagihkan kepada keluarga-keluarga miskin di seluruh negara Afrika itu.

Kempen “Connect Rwanda” yang akan dijalankan
sehingga Mac tahun ini, bertujuan meningkatkan pemilikan telefon pintar, yang
mana berada pada kadar 20 peratus mengikut data rasmi.

Statistik Kementerian Teknologi, Komunikasi dan Informasi (ICT) menunjukkan
hanya 1.6 juta daripada 10 juta populasi Rwanda memiliki telefon bimbit.

“Kempen Connect Rwanda bertujuan meningkatkan pemilikan telefon pintar dalam negara ini. Ketika ini, kadar penembusan telefon berada pada 79.8 peratus, manakala pemilikan telefon pintar masih rendah pada kadar 14.6 peratus,” kata Menteri ICT dan Inovasi Rwanda, Paula Ingabire kepada agensi berita Anadolu hari ini.

Ingabire berkata telefon pintar amat kritikal dalam membantu
penduduk Rwanda akses kepada maklumat dan perkhidmatan atas talian.

“Hari ini, beberapa perkhidmatan di Rwanda didigitalkan dan banyak perniagaan mula bergerak ke arah e-perdagangan. Telefon pintar kekal sebagai alat penting bagi rangkaian nilai digital ini,” katanya.

Kira-kira 40,000 telefon pintar telah diikrarkan di bawah kempen
itu yang dilancarkan sejak hujung Disember lalu.

Presiden Rwanda, Paul Kagame antara individu yang menyertai
kempen itu dan berikrar menyumbang 1,500 telefon pintar buatan Rwanda.

“Telefon pintar tidak sepatutnya menjadi barangan mewah. Mari kita cabar semua orang menjadikan telefon pintar alat harian yang akan membolehkan setiap warga Rwanda mencapai potensi mereka,” kata Kagame dalam ciapan Twitternya. – Terjemahan AlHijrah Online


KO-MAKMUR JALIN LEBIH BANYAK KERJASAMA DENGAN KOPERASI

BERA: Koperasi Makmur Malaysia Berhad (Ko-Makmur) mengembangkan sektor peruncitannya melalui jalinan kerjasama dengan lebih banyak koperasi untuk memperkasakan aktiviti ekonomi.

Terbaharu, Ko-Makmur bekerjasama dengan Koperasi Pekebun Kecil Daerah Bera (KopBera) bagi membuka pasar raya MG CoopMart milik KopBera yang dirasmikan Perdana Menteri, Datuk Seri Ismail Sabri Yaakob.

Pengerusi Ko-Makmur, Khairul Azam Awang berkata, koperasi perlu memainkan peranan mencari jalan untuk menawarkan harga yang lebih murah dan berpatutan kepada masyarakat.

“Kunci kejayaan sektor peruncitan yang kami kenal pasti ialah perlu mendapatkan bekalan secara pukal daripada pengeluar.

“Melalui mekanisme tersebut kita boleh mengurangkan harga jualan dengan tidak menggunakan orang tengah,” katanya kepada media pada perasmian MG CoopMart di Bera semalam.

Tambah beliau Ko-Makmur akan menggunakan kejayaan model kerjasama dengan Koperasi Pertubuhan Anak Yatim Al-Ihsan di Lipis, Pahang yang terbukti menunjukkan potensi apabila kedai pasar mini itu berjaya meraih jualan hampir RM2 juta dalam tempoh setahun.

Katanya dengan menggunakan model yang sama, Ko-Makmur akan mengembangkan lagi sektor peruncitan kepada koperasi lain dalam negara. – AlHijrah Online


HAD BILANGAN JEMAAH DI MASJID DEMI KESELAMATAN UMAT ISLAM- SULTAN SELANGOR

KLANG: Sultan Selangor, Sultan Sharafuddin Idris Shah Sultan Salahuddin Abdul Aziz Shah menegaskan keputusan menghadkan bilangan jemaah di masjid-masjid di Selangor bagi menjaga keselamatan seluruh umat Islam.

Setiausaha Sultan Selangor, Dato’ Haji Mohamad Munir Bani berkata, baginda menzahirkan rasa kesal segelintir pihak tidak berfikir panjang dan mementingkan diri dengan sanggup memudaratkan jemaah lain sekiranya masjid dan surau dibuka semula seperti biasa.

“Sultan Selangor memahami kegusaran dan kebimbangan umat Islam di negeri Selangor yang belum boleh menunaikan solat Fardu dan solat Jumaat di masjid-masjid bagi mematuhi garis panduan prosedur operasi standard (SOP) sewaktu Perintah Kawalan Pergerakan (PKP).

“Baginda turut membaca sendiri rayuan yang disalurkan menerusi Sahibus Samahah Dato’ Mufti Selangor dan permohonan kepada Jabatan Agama Islam Selangor (JAIS) berkaitan perkara berkenaan,” dalam kenyataan tersebut.

Menurut statistik terbaharu di Selangor melibatkan kes jangkitan wabak COVID-19 masih lagi meningkat dengan jumlah kematian yang tinggi sebanyak tiga digit, serta kes positif di Selangor telah mencecah lima digit.

“Baginda tidak mahu lebih ramai lagi rakyat Selangor mendapat jangkitan akibat lalai mematuhi PKP dan SOP sehingga boleh menyebabkan kematian,” titah baginda.

Sultan Selangor turut berharap tidak ada lagi pihak yang bertelagah sesama sendiri berhubung keputusan yang telah diambil sebulat suara oleh pihak berwajib, demi keselamatan umat Islam di Selangor.

“Tegas Baginda lagi, tidak bererti jika masjid dan surau ditutup maka amal ibadah juga akan terhenti,” titah baginda.

Terdahulu, solat Fardu dan solat Jumaat di semua masjid dan surau di Selangor ditangguhkan dalam tempoh PKP, bagaimanapun hanya lima orang dalam kalangan pegawai atau ahli jawatankuasa dibenarkan solat berjemaah.—AlHijrah Online.


DUA BERADIK TERMASUK SEORANG SINDROM DOWN RENTUNG DALAM KEBAKARAN RUMAH

KOTA BHARU: Dua beradik termasuk seorang yang mengalami sindrom Down ditemui rentung selepas rumah keluarga mereka musnah dalam kebakaran di Kampung Mentuan, Binjai di sini malam tadi.

Mangsa, Muhammad Huzaifah Ab. Halim, 31, yang mengalami masalah kesihatan dan adik bongsunya yang mengalami sindrom Down, Aisyah Ab. Halim, 22, dipercayai terperangkap dalam kebakaran rumah terbabit kira-kira pukul 8.30 malam.

Menurut jiran mangsa, yang juga sepupu kepada dua beradik itu, Siti Salwani Husin, 35, ketika kejadian dia sedang berehat di dalam bilik di rumahnya yang terletak bersebelahan kediaman mangsa sebelum terkejut mendengar bunyi letupan dan merasa bahang panas.

“Saya nampak api marak di bahagian dapur mereka dan Aisyah menjenguk keluar dari jendela sambil melambai-lambai minta pertolongan.

“Saya menyuruhnya supaya segera terjun tetapi dia tidak terjun. Dalam keadaan panik, api terus marak dan asap tebal menyebabkan saya gagal untuk masuk ke rumah kayu itu bagi menyelamatkannya,” katanya.

Menurutnya, ketika kejadian, ibu dua beradik tersebut iaitu guru mengaji al-Quran, Robiah Ismail, 59, berada di masjid kira-kira 300 meter dari rumah mereka.

Rubiah dikatakan setiap malam akan solat berjemaah di masjid dan akan meninggalkan dua anaknya Huzaifah dan Aisyah di rumah yang tidak berkunci.

Sementara itu, Penolong Pengarah Operasi Jabatan Bomba Dan Penyelamat Malaysia (JBPM) Kelantan, Mohd Wildan Azhari, berkata pihaknya menerima panggilan daripada orang awam pada jam 8.58 malam, dan tiba ke lokasi, 10 minit kemudian.

Katanya, mayat Mohd Huzaifah ditemui di dalam bilik air, manakala mayat Aisyah pula ditemui di ruang tamu dan diserahkan kepada pihak polis untuk tindakan lanjut.

Tambahnya, punca dan jumlah kerugian masih dalam siasatan. –AlHijrah Online


ANAK PUKUL WARGA EMAS OKU DIREMAN

BACHOK: Seorang warga emas dipercayai dipukul dengan kayu oleh anak lelakinya selepas tidak memberikan RM10 yang diminta untuk membeli makanan.

Warga emas, 62, yang juga orang kelainan upaya (OKU) itu dipukul oleh anaknya, 34, sehingga berdarah dan patah tangan di hadapan rumah mereka di Kampung Dusun Durian, Bekelam di sini, pada jam 11 pagi, 17 Oktober lalu.

Ketua Polis Daerah Bachok, Deputi Supt Mohamad Ismail Jamaluddin berkata, mangsa mengalami kecederaan sehingga patah pergelangan tangan kanan dan luka di kepala sebelum mendapatkan rawatan di Hospital Machang.

Mangsa juga menerima sembilan jahitan di kepala akibat pukulan anaknya itu.

“Kejadian disedari seorang lagi anak lelaki mangsa, 32, yang ketika insiden berada di Kedai Lalat, Kota Bharu. Anak mangsa mendapat panggilan daripada abangnya yang juga suspek kejadian yang memaklumkan dia memukul ayah mereka.

“Anak mangsa terus pulang ke rumah untuk melihat keadaan ayahnya dan mendapati warga emas itu cedera akibat dipukul sebelum membawa ayahnya ke hospital untuk mendapatkan rawatan,” katanya.

Mohamad Ismail berkata, laporan polis dibuat lambat pada Khamis lepas berikutan ayahnya simpati dengan suspek dan bimbang polis akan menangkapnya.

Bagaimanapun mangsa tampil membuat laporan selepas dipujuk dan bimbang akan keselamatan diri.

Susulan laporan dibuat, suspek ditahan pada jam 5 petang pada hari yang sama bagi siasatan lanjut mengikut Seksyen 326/326A Kanun Keseksaan kerana dengan sengaja menyebabkan kecederaan.

Hasil semakan terhadap suspek mendapati dia mempunyai dua rekod kesalahan lampau berkaitan dadah namun hasil ujian saringan air kencing terhadapnya didapati negatif.

“Polis juga merampas kayu yang digunakan suspek dan mendapati ia patah dua dipercayai selepas digunakan untuk memukul mangsa,” katanya.

Suspek direman selama tujuh hari bermula kelmarin sehingga Khamis depan.—AlHijrah Online


KAWAL NAFSU TERHADAP KEPELBAGAIAN MAKANAN : MUFTI PERLIS

KANGAR, 8 Jun – Mufti Perlis Prof Madya Dr Mohd Asri Zainul Abidin menegur sikap umat Islam yang ghairah membeli juadah berbuka puasa berlebihan sehingga membazir.

Beliau berkata umat Islam tidak harus menjadikan bulan Ramadan sebagai pesta membeli juadah kerana bertentangan dengan tujuan berpuasa yang diajar oleh Islam.

“Umat Islam sepatutnya mengawal nafsu dan keinginan terhadap bermacam makanan kegemaran mereka dan menghayati bulan mulia ini serta memperbanyakkan ibadah,” katanya semasa menyampaikan tazkirah pada majlis ‘Durus Ramadan’ anjuran Jabatan Mufti Perlis di Masjid Tuanku Syed Putra Jamalullail di sini hari ini.

Beliau menasihatkan umat Islam supaya merancang perbelanjaan dengan membeli makanan dalam kuantiti yang wajar supaya tidak berlaku pembaziran. Mohd Asri turut menegur sikap segelintir umat Islam yang gemar berbuka puasa di hotel kerana melibatkan perbelanjaan yang banyak selain boleh mengundang kelalaian sehingga tidak sembahyang apabila asyik berbual dengan kawan-kawan.

“Bulan Ramadan adalah peluang keemasan bagi umat Islam mendapatkan pahala melalui amalan kebaikan. Justeru, saya berharap mereka beristiqamah dan menilai segala usaha dan perlakuan agar menjadi mukmin terbaik,” tambahnya.

BERNAMA


THAILAND CATAT KES PERTAMA CACAR MONYET

BANGKOK: Thailand pada Khamis telah mengesahkan kes pertama cacar monyet melibatkan seorang warga Nigeria berusia 27 tahun yang melakukan perjalanan dari Nigeria ke Phuket.

Ketua Pengarah Jabatan Kawalan Penyakit, Dr Opas Karnkawinpong berkata lelaki itu mengalami sakit kira-kira seminggu dan dimasukkan ke sebuah hospital swasta di pulau peranginan itu.

“Pesakit itu mengalami simptom seperti demam, batuk, sakit tekak, hidung berair dan ruam, kemudian ujian saringan PCR didapati positif cacar monyet pada Selasa,” katanya dalam satu kenyataan.

Jawatankuasa Kawalan Penyakit Kebangsaan mengesahkan ia adalah kes pertama cacar monyet di Thailand.

Dr Opas berkata pihak berkuasa kesihatan telah diarahkan untuk meningkatkan pengawasan bagi mengekang penularan penyakit itu.

Cacar Monyet, penyakit virus yang jarang berlaku dan kebiasaannya dilaporkan di kawasan hutan hujan tropika di tengah dan barat Afrika.

Lonjakan jangkitan penyakit itu telah dilaporkan sejak awal Mei di kawasan lain.

Pertubuhan Kesihatan Sedunia (WHO) pada Khamis telah  mewujudkan semula Jawatankuasa Kecemasan Penyakit Cacar Monyet untuk menilai implikasi kesihatan awam akibat wabak itu, memandangkan kes di peringkat global sudah melepasi 14,000 dengan enam negara melaporkan kes pertama pada minggu lepas.–AlHIjrah Online


IHYA RAMADAN: MAIWP AGIH RM9.46 JUTA KEPADA MASJID DAN SURAU

KUALA LUMPUR: Majlis Agama Islam Wilayah Persekutuan (MAIWP) telah mengagihkan RM9.46 juta kepada 811 buah masjid, surau Jumaat dan surau di Wilayah Persekutuan Kuala Lumpur, Labuan dan Putrajaya bagi program Ihya Ramadan.

Menteri di Jabatan Perdana Menteri (Hal Ehwal Agama) Senator Idris Ahmad berkata, bantuan Ihya Ramadan kepada masjid dan surau di Wilayah Persekutuan itu bertujuan menggerakkan aktiviti pengimarahan masjid dan surau dalam bulan Ramadan ini.

“Masjid dan surau adalah jantung hati umat Islam,” katanya dalam kenyataan di Facebook hari ini.

Ujar Idris, penyerahan bantuan Ihya Ramadan itu antara perkara yang dilakukan MAIWP untuk mengagihkan zakat yang diterima daripada pembayar zakat di Wilayah Persekutuan.

“Untuk rekod, bermula 1 Januari 2022 hingga 28 Februari 2022, sebanyak RM 89.47 juta zakat telah diagihkan menerusi pelbagai bantuan oleh MAIWP. Alhamdulillah,” katanya.

Selain itu Idris berkata beliau akan terus memastikan MAIWP dapat melaksanakan program-program agihan yang benar-benar dapat memberikan impak kepada penerimanya.

Pihak pengurusan MAIWP juga katanya telah digesa untuk agresif turun padang mencari para asnaf dan pihak yang memerlukan. – AlHijrah Online


5000 USAHAWAN ASNAF AKAN DIBANTU MELALUI MUSA’ADAH TIJARIYYAH MAIWP

KUALA LUMPUR: Sejumlah RM15 juta diperuntukkan Majlis Agama Islam Wilayah Persekutuan (MAIWP) untuk membantu seramai 5,000 usahawan golongan asnaf melalui program Musa’adah Tijariyyah.

Menurut Pengerusi MAIWP, Datuk Dr Mohd Daud Bakar, Musaadah Tijariyyah adalah antara inisiatif Program Transformasi Asnaf Jaya (PROTAJ) Baitulmal MAIWP yang menyediakan bantuan perniagaan bagi mengeluarkan golongan asnaf daripada kelompok miskin.

Tambahnya, Musaadah Tijariyyah tidak mensyaratkan pemohonnya untuk memiliki sijil pendaftaran Suruhanjaya Syarikat Malaysia (SSM) yang masih sah selama enam bulan, sebaliknya hanya perlu memiliki sijil itu selama dua bulan dan masih aktif.

“MAIWP akan membantu penerima di bawah program ini dengan menyalurkan bantuan modal daripada dana zakat, dengan nilai bantuan maksimum RM3,000.

“Sebagai nilai tambah kepada bantuan ini, peserta juga akan diberikan kursus asas keusahawanan yang menjadi syarat sebelum bantuan disalurkan, sebagai persediaan sebelum memulakan perniagaan,” katanya semasa pelancaran Musa’adah Tijariyyah, hari ini.

Mohd Daud memaklumkan permohonan bantuan tersebut boleh dilakukan secara dalam talian di laman web MAIWP atau menerusi kaunter Baitulmal MAIWP Kuala Lumpur, Putrajaya dan Labuan, bermula hari ini, 25 Mac sehingga 5 April ini.

Sementara itu, MAIWP turut memperkenalkan Bantuan Latihan Kemahiran Industri, skim bantuan di bawah PROTAJ untuk melatih anak asnaf.

Program tersebut menyediakan latihan untuk anak asnaf daripada pemain industri dan diberi jaminan peluang pekerjaan selepas tamat latihan, katanya.

“Ini sudah tentunya membolehkan anak ini menjana pendapatan dan membantu keluarga. Ketika ini, MAIWP sudah menjalin kerjasama dengan enam pemain industri dalam pelbagai bidang, antaranya pembinaan bangunan, kimpalan, elektrik, automotif dan penerbangan.

“Seramai 70 pelajar akan mengikuti kursus antara dua dan 24 bulan membabitkan peruntukan sebanyak RM1.43 juta,” katanya.

Dalam majlis yang sama, pertukaran memorandum perjanjian antara MAIWP dan institusi latihan berlangsung, selain penyerahan surat tawaran kepada pelajar terbabit.—AlHijrah Online


JENAZAH BAPA EBIT LEW SELAMAT DIKEBUMIKAN

KUALA LUMPUR: Jenazah Ibrahim Lew, bapa kepada pendakwah terkenal, Ebit Lew selamat dikebumikan malam tadi.

Dalam video yang dimuat naik di Instagram Ebit Lew, beliau sendiri dilihat mengusung keranda, mengimamkan solat jenazah bapanya serta menguruskan urusan pengebumian bapanya di tanah perkuburan sehingga membawa jenazah masuk ke dalam liang lahat.

Dalam hantaran video tersebut, Ebit turut mencatatkan pesanan terakhir bapanya yang mahu beliau teruskan kerja membantu orang lain, berdakwah dan berbuat baik.

“Ya Allah ampuni dan redhalah atasnya. Hadiahkan syurga Firdaus buatnya. Jadikanlah ini semua asbab kebaikan dan hidayah seluruh alam. InsyaAllah nanti kita jumpa dan bersama semula disana,” kata Ebit.

Sementara itu, Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri turut mengucapkan takziah kepada Ebit Lew atas kehilangan bapanya.

Zulkifli mengharapkan agar kehilangan tersebut diisi dengan ketabahan dan rasa sanggup menghadapi setiap apa yang berlaku.

“Saya berdoa kepada Allah moga-moga almarhum ayahnda diberi tempat bersama dengan orang-orang soleh,” kata Zulkifli menerusi muat naik video di Instagram beliau.

Semalam, bapa Ebit dilapor meninggal dunia akibat menghidapi penyakit kanser perut pada peringkat terakhir.

Ebit Lew turut memaklumkan jenazah bapanya telah diuruskan di Masjid Bandar Baru Ampang, di sini, sebelum dibawa ke Muadzam Shah, Pahang bagi urusan pengebumian.–AlHijrah Online


ARAB SAUDI TIDAK BENARKAN KEDATANGAN PENDUDUK ISRAEL

RIYADH: Walaupun mendapat kebenaran daripada Israel untuk melawat, penduduk Israel tidak dialu-alukan di Arab Saudi buat “masa ini”, kata Menteri Luar Negeri Arab Saudi semalam dipetik agensi berita Anadolu.

“Apabila perjanjian damai dicapai di antara Palestin dan Israel, isu penglibatan Israel di persekitaran serantaunya akan dilaksanakan,” kata Faisal bin Farhan memberitahu CNN.

Beliau menekankan polisi kerajaan Arab Saudi untuk tidak mempunyai hubungan dengan Israel, di mana pemegang passport Israel tidak akan diterima buat masa sekarang.

Ahad lalu, Menteri Dalam Negeri Israel, Aryeh Deri, menandatangani perjanjian untuk membenarkan rakyat Israel untuk melawat Arab Saudi secara rasmi bagi “mengambil bahagian dalam mesyuarat perdagangan atau mencari pelabur,” bagi lawatan tidak melebihi sembilan hari iaitu kelulusan tambahan penduduk Muslim di Israel yang berhajat menunaikan haji di Makkah.

Kebelakangan ini, Perdana Menteri Israel, Benjamin Netanyahu  menegaskan kemajuan dalam mengeratkan hubungan antara Israel dan negara-negara Arab yang tidak dinamakan. –Terjemahan AlHijrah Online


DOKUMEN INISIATIF LELAKI QAWWAM DILANCAR, PERKASA KEPIMPINAN GOLONGAN LELAKI

PUTRAJAYA: Dokumen Inisiatif Lelaki Qawwam (ILQ) dilancarkan hari ini bagi memperkasakan golongan lelaki dengan ciri-ciri kepimpinan yang tinggi dalam usaha memperkukuhkan institusi kekeluargaan dan sosial.

Menteri di Jabatan Perdana Menteri (Hal Ehwal Agama) Senator Datuk Idris Ahmad berkata inisiatif itu berdasarkan kerangka Wawasan Kemakmuran Bersama 2030 yang mementingkan pembinaan Keluarga Malaysia melalui pelaksanaan Pelan Tindakan Sosial Islam (PTSI) dalam strategi pengukuhan institusi keluarga dan sosial.

Beliau berkata inisiatif itu susulan terdapat beberapa kes yang dilaporkan media mengenai keganasan rumah tangga serta masalah dalam institusi kekeluargaan dan sosial yang dilihat mampu memberi kesan kepada negara sekiranya tidak dibendung.

“Kita tidak mahu apabila telah sampai satu (peringkat) kemajuan dari segi material, namun ‘foundation’ (asas institusi sosial dan kekeluargaan) ini rosak sehingga menyebabkan kita terpaksa perbaiki balik menyebabkan kerugian dari segi masa dan wang ringgit.

“Pembangunan manusia iaitu modal insan ini mesti bermula daripada keluarga. Ketua kepada keluarga pula ialah lelaki yang merupakan tonggaknya. Dengan asas inilah Jabatan Kemajuan Islam Malaysia (Jakim) bersama-sama agensi lain berjaya hasilkan dokumen ini, hasil perbincangan meja bulat,” katanya pada sidang media selepas melancarkan dokumen ILQ di sini hari ini.

Turut hadir Ketua Pengarah Jakim Datuk Hakimah Mohd Yusoff, Ketua Pengarah/Ketua Hakim Syarie Jabatan Kehakiman Syariah Malaysia Datuk Dr Mohd Na’im Mokhtar dan Ketua Hakim Syarie Mahkamah Syariah Wilayah Persekutuan Datuk Mohd Nadzri Abdul Rahman.

Idris berkata inti pati dokumen itu akan dilaksanakan secepat mungkin dengan kerjasama pemegang taruh dan pelbagai agensi agar usaha itu dapat disalurkan ke peringkat akar umbi menerusi bengkel perkahwinan dan sebagainya.

“Sekarang kita sudah mempunyai dokumennya, nanti pihak Jakim akan lantik pegawai mereka untuk memerhatikan perjalanan inisiatif ini,” katanya. – AlHijrah Online


BERI KEUTAMAAN SUNTIKAN VAKSIN COVID-19 KEPADA GURU

SHAH ALAM: Kerajaan diminta untuk turut memberikan keutamaan kepada para guru dalam pelaksanaan Program Imunisasi COVID-19 Kebangsaan pada hujung bulan ini.

Presiden Persatuan Ibu Bapa dan Guru Nasional (PIBGN), Profesor Madya Datuk Dr Mohamad Ali Hasan berkata, keutamaan harus diberikan pada warga pendidik bagi memastikan persekitaran selamat serta memberikan kestabilan ekosistem pendidikan untuk murid sekolah.

Menurutnya, jika pelaksanaan program tersebut disertai para guru, secara tidak langsung dapat mengurangkan kebimbangan dan keresahan ibu bapa untuk menghantar anak-anak mereka ke sekolah masing-masing.

“Pengambilan vaksin akan meningkatkan keyakinan dan semangat guru-guru untuk kembali mengajar anak murid mereka di sekolah tanpa merasa khuatir sekiranya mereka yang jadi penyebab para pelajar dijangkiti,” katanya dalam satu kenyataan yang dikeluarkan secara bersama oleh PIBGN dan Persatuan Farmasi Malaysia (PFM).

Ketika ini suntikan vaksin tidak melibatkan individu berumur 18 tahun ke bawah, justeru pemberian vaksin kepada guru akan melindungi para murid daripada dijangkiti wabak berkenaan.

“Dengan pemberian vaksin kepada guru-guru sebagai golongan barisan hadapan di sekolah, ia membolehkan sesi persekolahan berjalan dengan baik dan sempurna seperti biasa.

“Oleh kerana wabak ini telah berada dalam komuniti, kita harus belajar untuk hidup bersama wabak ini seperti mana kita biasa hidup dengan penyakit-penyakit berjangkit yang lain seperti denggi dan influenza,” katanya.

Terdahulu, Perdana Menteri Tan Sri Muhyiddin Yassin memaklumkan kerajaan akan melaksanakan Program Imunisasi COVID-19 Kebangsaan mulai hujung bulan ini.

Program tersebut menyasarkan 80 peratus populasi negara ini atau 26.5 juta individu akan menerima vaksin secara percuma membabitkan tiga fasa.—AlHijrah Online


UMMAH, PPIM lancar Kempen Beli Produk Muslim di seluruh negara

KUALA LUMPUR –  Gerakan Pembela Ummah (UMMAH) dengan kerjasama Persatuan Pengguna Islam Malaysia (PPIM)  melancarkan Kempen Beli Produk Muslim di seluruh negara hari ini bagi meningkatkan ekonomi dan pendapatan umat Islam.

Kempen yang bertujuan melonjakkan ekonomi orang Islam ini juga mengetengahkan produk serta perkhidmatan halal seluruh negara dan membina jaringan perniagaan yang lebih meluas.

Hal ini dinyatakan Pengerusi UMMAH, Haji Aminuddin Yahaya pada majlis pelancaran kempen tersebut di Megaview Banquet Deck, Menara Kuala Lumpur hari ini.

Menurut beliau, sokongan padu daripada  umat Islam sangat penting kerana masih banyak lagi produk muslim yang tidak diketengahkan dan diumpamakan seperti ‘hidup segan mati tak mahu’.

“Kita bukan tolak produk orang lain. Tetapi kita nak beri keutamaan
kepada produk orang Islam. Jangan fikir negatif kononnya asal Melayu
sahaja tak bagus, asal Melayu sahaja tak baik.

“Mungkin ada sedikit kekurangan, dari segi pengedaran, kualiti,
promosi. Namun akan dipertingkat dari semasa ke semasa,” katanya.

Aminuddin juga menegaskan, dalam dunia ini tidak pernah berlaku golongan majoriti kalah ekonominya dengan golongan minoriti. Maka beliau menyeru kepada semua agar memberi sokongan kepada produk muslim sendiri untuk mengatasi kepincangan itu.

“Banyak produk muslim di pasaran, cuma yang kurang adalah sokongan  daripada orang kita. Maka, kita berharap pelancaran kempen bersama PPIM  hari ini, akan dapat digerakkan di seluruh Malaysia dengan jayanya,”  jelasnya lagi.

Selain itu, Aminuddin yang juga Presiden Ikatan Muslimin Malaysia (Isma) menaruh harapan agar produk-produk muslim di negara ini  suatu hari nanti akan menjadi ikon kepada Malaysia.

“Kita akan bina satu syarikat gergasi yang boleh disenaraikan di
dalam Bursa Saham. Kita juga harap melalui kempen ini dapat memberi
kesedaran kepada umat kita bahawa cukuplah untuk mengkayakan orang lain.
 Kita kena kayakan orang Islam pula.

“Saya yakin kita boleh buat. Walaupun orang kata orang Melayu ni  lemah, malas. Itu semua doktrin yang tak betul. Kita hebat. Kita kena  yakin kita boleh buat. Nasib kita adalah di tangan kita. Kita tak boleh nak harapkan orang lain tolong bangsa kita,” katanya.


MAQIS P.PINANG RAMPAS TIKUS SALAI DIBAWA MASUK DARI VIETNAM

GEORGE TOWN: Jabatan Perkhidmatan Kuarantin dan Pemeriksaan Malaysia (MAQIS) Pulau Pinang merampas tikus salai bernilai RM1,000 yang cuba dibawa masuk ke negeri ini tanpa kebenaran melalui Lapangan Terbang Antarabangsa Pulau Pinang (LTAPP), dekat sini semalam.

Pengarahnya Muhammad Ikram Abd Talib berkata tikus salai seberat 10 kilogram (kg) itu dirampas daripada seorang penumpang yang baru tiba dari Vietnam, hasil pemeriksaan dijalankan pihaknya bersama Jabatan Kastam Diraja Malaysia (JKDM) Pulau Pinang.

“Tikus salai itu berjaya dikesan dalam bagasi penumpang tersebut dengan bantuan mesin pengimbas JKDM dan kami merampas kesemua hasilan haiwan itu kerana tiada permit yang sah untuk mengimport. Kes disiasat menurut Seksyen 11(1) Akta Perkhidmatan Kuarantin dan Pemeriksaan Malaysia 2011 (Akta 728).”

“Seperti kita maklum, tikus boleh menyebabkan penyakit berjangkit secara langsung dan tidak langsung. Tindakan penguatkuasaan undang-undang akan terus diperkasa bagi memastikan kawalan penyakit haiwan dan jaminan keselamatan makanan terpelihara,” katanya dalam kenyataan hari ini.

Katanya MAQIS, sentiasa mengambil langkah serius bersama agensi penguatkuasaan di sempadan dalam isu melibatkan keselamatan makanan, kawalan penyakit dan risiko kemasukan perosak yang boleh mengancam sektor pertanian negara.–AlHijrah Online


LZNK WUJUD KAMPUNG MUALAF BANTU SAUDARA BAHARU

ALOR SETAR: Lembaga Zakat Negeri Kedah (LZNK) akan mewujudkan sebuah perkampungan mualaf khusus untuk ‘saudara baharu’ yang memeluk agama Islam bagi memastikan mereka mempunyai tempat perlindungan untuk membina serta meneruskan kehidupan.

Ketua Pegawai Eksekutifnya, Syeikh Zakaria Othman berkata pihaknya dalam proses rundingan bersama pihak pengurusan Kompleks Pendidikan Islam Darul Hidayah di Kampung Sungai Mati di sini, untuk membina perkampungan itu di tanah seluas 0.6 hektar.

“Kita telah wujudkan jawatankuasa mualaf di LZNK untuk membantu golongan ini. Kita juga ada Skim Rumah Transit Mualaf di Kuala Ketil, mualaf yang ada masalah selepas memeluk Islam seperti tidak mempunyai tempat tinggal dan tiada harta selepas berpisah dengan keluarga boleh duduk di situ.

“Sebab itu kita mahu wujudkan perkampungan ini untuk bantu mereka bina hidup baharu dan kawasan yang kita tengok itu sudah ada pusat pendidikan dilengkapi dengan tadika, sekolah rendah dan pengajian untuk orang tua, jadi tinggal nak bina rumah untuk mereka sahaja,” katanya pada sidang akhbar di sini hari ini.

Kerja-kerja pembinaan rumah di perkampungan itu dijangka dapat dimulakan pada tahun hadapan dengan kos tidak melebihi RM1 juta.

Sementara itu, Syeikh Zakaria berkata setiap mualaf yang dibantu akan mendapat perlindungan selama lima tahun sebelum mereka boleh hidup berdikari.

“Mengikut Majlis Mufti Kebangsaan, status mualaf itu hanya lima tahun dan selepas itu mereka dikira sebagai orang Islam biasa, jadi dalam tempoh itu kita perlulah bantu mereka sehingga mereka mampu untuk meneruskan hidup yang lebih baik,” katanya.

Terdahulu, beliau menghadiri Sambutan Maulidur Rasul Bersama Mualaf Kedah di hadapan Menara LZNK yang disertai hampir 100 saudara baharu dari kaum Cina, India dan Siam. — BERNAMA


MALAYSIA SUMBANG PERALATAN PERUBATAN KEPADA PALESTIN

KUALA LUMPUR: Malaysia semalam menghantar sumbangan peralatan perubatan kepada Palestin melalui Jordan menggunakan pesawat khas AirAsia.

Menteri Luar Datuk Seri Hishammuddin Tun Hussein berkata sumbangan itu dilakukan susulan perbincangan antara Perdana Menteri Tan Sri Muhyiddin Yassin dengan Presiden Palestin Mahmoud Abbas.

“Peralatan ini termasuklah sejuta unit penutup hidung dan mulut, 500,000 unit sarung tangan getah dan 500 unit pelindung muka.

“Moga sumbangan daripada Malaysia ini sedikit sebanyak membantu rakyat Palestin perangi #COVID19. Insya-Allah,” katanya menerusi hantaran dalam akaun Facebook rasmi beliau hari ini.

Sejumlah 20 rakyat Malaysia di Jordan dan 345 di Goa, India termasuk pelajar di USM Belgaum (Bangalore) dan MSU-IMS akan dibawa pulang menggunakan pesawat sama yang menghantar peralatan perubatan kepada Palestin.

Pesawat itu akan mengambil rakyat Malaysia di Jordan kemudian ke Goa sebelum berlepas pulang ke Kuala Lumpur malam ini. — BERNAMA


Chan dan Kisah Hidupnya: Momen Berharga

Selalunya kalau naik teksi dan bertemu dengan pemandu yang ramah, pasti hanya pada minit pertama sahaja, kita akan saling bertanya khabar. Hanya minit pertama. Perbualan seterusnya pasti terseret ke isu politik.

Memang itu realiti. Sejak 30 tahun melanggan teksi di Kuala Lumpur, dan dalam tiga dekad yang sama juga, negara telah melalui pelbagai perubahan di bawah pentadbiran tiga Perdana Menteri – secara relatifnya, generasi pemandu teksi turut berubah.

Namun, yang bertukar mungkin orangnya. Tetapi DNA mentalitinya tetap sama. Pemandu teksi adalah kelompok yang tegar berbual isu politik.

Kini – setelah tiga dekad menjadi warga ibu kota – perubahan terus berlaku dan berlaku lagi. Sejak tiga bulan lalu, teksi bukan lagi pilihan utama. Kehadiran servis e-hailing jadi pilihan.

Fenomena e-hailing lebih glamor. Menggunakan kenderaan e-hailing ada nilai tambah bagi gaya hidup yang trendy. Cuma pagi ini, aplikasi e-hailing ada masalah di telefon saya. Jadi, terpaksa kembali ke gaya hidup lama; berdiri di tepi jalan dan menunggu teksi.

Bandar Sri Permaisuri di Cheras, sentiasa dipenuhi pemandu teksi. Berulang-alik antara stesen LRT dan komuter mencari pelanggan. Kawasan ini memiliki 10 ribu rumah pelbagai kelas kehidupan. Jadi, khidmat teksi masih relevan. Hanya dua minit menunggu, teksi pun lalu dan berhenti.

Pemandunya lelaki Cina warga emas dan berkaca mata. Dia tersenyum lembut dan bertanya,

“Encik mau ke mana?”

“Pusat Islam.”

Mendengarkan jawapan saya, pemandu teksi itu tersenyum. Pintu dibuka, setelah saya duduk, kenderaan pun bergerak.

“Alhamdulillah,” kata pemandu teksi dalam pelat Cina.

Memang jelas dia Cina. Memang jelas juga dia seorang yang peramah. Cuma, saya terkedu sekejap. Akhirnya, saya menganggap – perkataan Alhamdulillah yang diungkapkan hanyalah satu latihan mesra. Barangkali, dia seorang Cina yang banyak bergaul dengan orang Islam.

“Uncle asal mana?”, tanya saya.

Dia menjawab cepat, “Lahir sana Masjid Tanah, Melaka. Ayah mati saya umur 12 tahun.”

Saya mendengar jawapan yang ramah. Setelah ayahnya meninggal dunia pada 1970, dia dan ibunya memilih untuk merantau ke Kuala Lumpur. Kebetulan mereka hanya dua beranak. Dua abangnya mati pada usia belum lima tahun kerana masalah kesihatan – itu sejarah zaman belum merdeka – cerita pemandu teksi ini.

“Saya sama emak mari Kuala Lumpur. Duduk sana setinggan Jalan Tiga, Chan Sow Lin,” katanya.

Waktu itu, barulah saya terpandang permit teksi di atas papan muka kereta. Masya Allah. Namanya Abdullah Chan Yan. Saya terkedu malu kerana baru menyedari pemandu teksi itu seorang Muslim.

Abdullah Chan meneruskan cerita zaman kecilnya di Kuala Lumpur. Setiap hari sejak menetap sebagai setinggan di Jalan Chan Sow Lin, dia dan ibunya akan menaiki bas Tong Fong ke Balakong. Rutin yang kekal tujuh hari seminggu.

“Itu jam, saya sama emak potong getah sana kebun Balakong.”

Saya terpegun – mendengar sejarah personal kisah migrasi dua beranak dari Melaka ke Kuala Lumpur. Sejarah hampir setengah abad lalu. Kisah tahun 1970. Waktu itu, saya belum kenal pun Kuala Lumpur. Apa lagi nama Balakong.

Malah, melalui cerita Abdullah Chan juga, baru saya perasan, kawasan Jalan Chan Sow Lin dulunya kampung setinggan komuniti Cina.

Sejarah bas Tong Fong turut menggamit memori ketika saya muka merantau ke Kuala Lumpur. Saya masih sempat menggunakan bas Tong Fong pada 1984.

Tong Fong antara warisan sejarah tranformasi pengangkutan awam di ibu kota. Bas ini masih wujud pada pertengahan dekad 80an, sebelum berkubur pada dekad 90an.

“Bila masuk Islam?”, tanya saya.

Abdullah Chan menjawab pantas, “2014. Mahu masuk awal, tapi saya takut emak kecil hati. Bila emak mati tahun 2008, baru saya mari belajar Islam. Jumpa ramai kawan Cina masuk Islam. Jadi saya pun cakap, sudah lama mahu masuk Islam.”

Abdullah Chan lahir tahun 1958. Tahun ini usianya genap 61 tahun. Dia tidak berkahwin. Sejak usia muda, dia menjaga ibunya yang sakit dan meninggal dunia sepuluh tahun lalu pada usia 89 tahun.

Kami tiba di Pusat Islam 15 minit kemudian. Setelah bersalaman dan saling mengucapkan doa semoga dirahmati Allah, saya turun dan teksinya berlalu pergi.

Semuanya tiba-tiba terasa indah. Hati jadi aman dan tenang kerana menikmati perjalanan bersama pemandu teksi tanpa perlu berbual hal-hal politik.

Malah, dapat mengenali seseorang muallaf yang kaya pengalaman hidupnya dan sudi berkongsi sejarah dirinya dengan mesra dan ramah. Mengenali Abdullah Chan, pada saya – satu pengalaman yang amat berharga.

Kehidupan Kuala Lumpur kini sangat drastik dan serba individualistik. Kita tidak sempat saling mengenal, sekali pun jiran tetangga. Malah, ada masa kita tidak sempat kenal diri sendiri pun.

Moga Allah merahmati Abdullah Chan. Amin Ya Rabb Alamin

*Zainal Rashid Ahmad, penulis ialah wartawan dan penulis sastera yang telah menghasilkan antaranya novel Hikayat Tanah Jauh (2015) dan kumpulan cerpen al-Kisah (2012), Yang Tercinta (2012), Empunya Hikayat (2014), Magis Kota (2016), Pop Urban (2017), dan kumpulan puisi Sepi Itu Mati (2016) dan Orang Sepi Pergi ke Gurun (2018). Beliau memenangi 38 hadiah sastera.


OKU ATASI KEKURANGAN JADI DOKTOR VETERINAR

SERDANG: Meskipun mempunyai masalah pendengaran, kekurangan itulah yang menjadikan Dr Abdul Aziz Abdul Rahman, graduan doktor perubatan veterinar Universiti Putra Malaysia (UPM),  lebih gemar berkomunikasi dan memahami haiwan.

Anak kelahiran Kuala Lumpur dengan masalah pendengaran separa normal itu kini bertugas sebagai doktor veterinar di sebuah klinik di Shah Alam dan merupakan antara penerima ijazah sempena Istiadat Konvokesyen UPM ke-45 di sini hari ini.

“Disebabkan kekurangan saya, saya lebih suka berkomunikasi dengan haiwan berbanding manusia. Sebab kalau manusia perlukan percakapan manakala haiwan memadai dengan menyaksikan tingkah laku mereka. Saya selesa dengan haiwan,” katanya kepada pemberita selepas majlis konvokesyen itu.

Dr Abdul Aziz, 25, berkata beliau didiagnos mempunyai masalah pendengaran agak lewat iaitu ketika darjah satu iaitu menggunakan alat bantuan pendengaran pada usia tujuh tahun.

Beliau berkata arwah ibunya merupakan individu yang paling banyak menyokong cita-citanya untuk menjadi doktor veterinar, ketika terdapat orang sekeliling yang mempertikaikan impiannya selain bidang veterinar masih belum dikenali ramai ketika itu.

“Kini tugas saya di klinik meliputi pemandulan dan pembedahan tisu lembut haiwan. Cita-cita saya pula adalah menjadi pakar bedah veterinar,” katanya yang turut menzahirkan penghargaan kepada majikannya yang sudi mengambilnya untuk bekerja biarpun tahu mengenai kekurangannya.

Dr Abdul Aziz turut menitipkan nasihat kepada golongan orang kurang upaya (OKU) agar tidak melihat kekurangan diri sebagai halangan untuk berjaya dalam hidup kerana semua orang berhak dan layak untuk memajukan diri masing-masing dengan usaha berterusan dan sokongan positif.

Graduan OKU berkerusi roda iaitu Hussain Said, 27, pula berjaya menamatkan pengajiannya dalam Master Bahasa Melayu setelah sebelum ini menamatkan pengajian dalam kursus Bacelor Sastera Bahasa dan Linguistik Melayu di UPM, hasil dorongan padu ibu bapanya yang mahu beliau belajar ke peringkat lebih tinggi.

Ditanya sebab memilih bidang pengajian bersandarkan Bahasa Melayu, Hussain yang bekerja sebagai juruwang di Tanjung Karang, Selangor, berkata beliau mahu mengubah mentaliti masyarakat dalam memartabatkan Bahasa Melayu.

“Kita lihat ada banyak penggunaaan bahasa rojak, macam mana kita nak betulkan mentaliti masyarakat khususnya generasi muda untuk menggunakan Bahasa Melayu dengan betul. Itulah yang menyebabkan saya tertarik dengan bidang ini,” katanya.

Istiadat konvokesyen UPM yang bermula hari ini sehingga 24 Mac melibatkan seramai 6,142 graduan merangkumi 484 penerima Ijazah Doktor Falsafah (PhD), Sarjana (1,611), Bacelor (3,564) dan Diploma (483). – AlHijrah Online


LEBIH 1,600 KANAK-KANAK TERBUNUH DI GAZA DALAM TEMPOH DUA MINGGU – DCI PALESTIN

RAMALLAH (Palestin):  Sekurang-kurangnya 1,661 kanak-kanak terkorban akibat kekejaman Israel sejak pertempuran terkini meletus pada 7 Okt, menurut kenyataan Defence for Children International – Palestine (DCIP) pada Sabtu.

Dalam tempoh yang sama, seramai 27 kanak-kanak dibunuh tentera Israel di Tebing Barat, lapor Agensi Berita Palestin (WAFA).

DCIP berkata jumlah kematian membabitkan kanak-kanak mungkin meningkat, susulan terdapat 1,400 mangsa masih hilang.

Kanak-kanak Palestin yang terselamat dalam siri pengeboman di seluruh Gaza kini mengalami krisis kemanusiaan yang teruk.

“Menyaksikan kematian kanak-kanak lain memburukkan lagi pengalaman pahit mereka, meninggalkan parut yang amat memilukan dalam jiwa kanak-kanak ini. Apatah lagi, kehilangan anggota keluarga dalam sekelip mata.

“Kanak-kanak yang sebelum ini merasa selamat dan selesa dalam dakapan keluarga kini menjadi yatim piatu,” menurut pertubuhan itu.–AlHijrah Online


SELEPAS ISTERI, SUAMI MAUT AKIBAT MAKAN IKAN BUNTAL

KLUANG: Suami kepada wanita yang maut selepas makan hidangan ikan buntal pada bulan lalu, disahkan meninggal dunia hari ini.

Lapor media tempatan, mangsa yang koma, Eng Kuai Sin @ Ng Chuan Sing, 84, meninggal dunia selepas dirawat di Unit Rawatan Rapi (ICU) Hospital Enche’ Besar Hajjah Kalsom (HEBHK), sejak 25 Mac lalu.

Pada 28 Mac lalu, media tempatan melaporkan isterinya Lim Siew Guan, 83, meninggal dunia selepas makan hidangan itu.

Pengerusi Jawatankuasa Kesihatan dan Perpaduan Negeri Johor Ling Tian Soon berkata, mangsa mula mengalami gejala sesak nafas dan menggigil sebelum dibawa ke hospital oleh anaknya.

Tambahnya suami mangsa turut mengalami gejala sama kira-kira sejam selepas isterinya mendapat gejala itu.

Difahamkan pasangan tersebut membeli ikan buntal itu menerusi laman Facebook daripada pembekal di Batu Pahat yang mendapatkan bekalan dari nelayan di Endau, dan ia merupakan kali pertama pasangan itu makan masakan berasaskan ikan buntal.

Ikan buntal atau ‘ikan fugu’ tergolong dalam satu daripada jenis racun semula jadi yang paling bahaya dan mematikan di dunia.

Racun ‘Tetrodotoksin’ yang ada dalam ikan buntal merupakan racun yang boleh menyerang sistem saraf dan boleh membawa maut.—AlHijrah Online


JPA: PENJAWAT AWAM WAJIB AMBIL VAKSIN

PUTRAJAYA: Semua pegawai Perkhidmatan Awam Persekutuan diwajibkan mengambil vaksin dengan segera sebelum 1 November.

Dalam satu kenyataan Jabatan Perkhidmatan Awam (JPA), pengambilan vaksin kepada semua pegawai berkenaan bagi memberikan keyakinan dan jaminan kepada orang awam serta memastikan kelancaran penyampaian perkhidmatan awam kepada rakyat.

Tambahnya, langkah tersebut selari dengan usaha mengembalikan perkhidmatan kerajaan pada tahap pengoperasian penuh berdasarkan fasa-fasa Pelan Pemulihan Negara (PPN).

“Dalam tempoh ini pegawai yang belum divaksin hendaklah hadir secara walk-in ke pusat pemberian vaksin (PPV) yang telah disediakan oleh kerajaan.

“Bagi pegawai yang tidak boleh divaksin atas sebab kesihatan, pegawai hendaklah mengemukakan kepada Ketua Jabatan maklumat kesihatan yang telah disahkan oleh pegawai perubatan kerajaan,” katanya.

Mengulas lanjut, pegawai awam boleh dikenakan tindakan tatatertib sekiranya mereka masih belum mengambil vaksin selepas tempoh yang ditetapkan tanpa mendapatkan pengecualian daripada pegawai perubatan kerajaan.

Jelasnya, semua pegawai awam adalah tertakluk kepada Peraturan-Peraturan Pegawai Awam (Kelakuan dan Tatatertib) 1993 [P.U.(A) 395/1993].

“Sehingga kini, jumlah peratusan pegawai awam persekutuan yang mengambil vaksin telah mencapai hampir 98 peratus.

“Kelompok mereka yang masih belum mendaftar untuk divaksin adalah kecil iaitu hanya 1.6 peratus (16,902 orang),” jelasnya.—AlHijrah Online


VIDEO “DERHAKA IBU”: TIGA BERADIK DITAHAN DISYAKI CEDERAKAN IBU

SEREMBAN: Tiga beradik lelaki ditahan semalam selepas disyaki mencederakan ibu kandungnya seperti dalam video yang tular di laman sosial beberapa hari lepas.

Ketua Polis Daerah Port Dickson Supt Aidi Sham Mohamed berkata ketiga-tiga mereka yang berusia 17 hingga 29 tahun itu ditahan selepas menyerah diri di Ibu Pejabat Polis Port Dickson di sini pada 6.30 petang.

“Hasil semakan rekod jenayah lampau mendapati mereka tidak mempunyai rekod jenayah dan dadah, manakala ujian saringan air kencing adalah negatif. Ketiga-tiganya direman empat hari bermula hari ini,” katanya dalam kenyataan hari ini.

Beliau berkata kes disiasat mengikut Seksyen 323 dan 427 Kanun Keseksaan.

Menurutnya polis dalam proses melengkapkan kertas siasatan dengan memanggil beberapa saksi untuk membantu siasatan sebelum merujuk kepada pihak pendakwaan Negeri Sembilan untuk tindakan lanjut.

Terdahulu, tular video “Derhaka Ibu” yang dimuat naik seorang pemilik akaun di Facebook berkaitan seorang lelaki yang melakukan kekerasan terhadap ibunya.–AlHijrah Online